Ragnarok M: Eternal Love telah dilancarkan pada 28 November 2018. Permainan ini mendapat sambutan yang sangat menggalakkan. Ia mengimbau kenangan para-para pemain veteran MMORPG Ragnarok Online di pelantar pc dahulu.
Setelah tiga tahun berlalu, permainan ini masih lagi mempunyai komuniti yang besar di kalangan pemain. Untuk mengupas kemaskini yang terbaru ini, penulis ingin kongsikan perubahan-perubahan yang telah diperkenalkan oleh pembangun.

VISUAL YANG LEBIH CANTIK

Pemain veteran Ragnarok M: Eternal Love pasti akan merasai perubahan dari segi visual ini. Animasi  permainan nampak lebih smooth dan menarik. Perubahan ini seolah-olah memberikan nafas baru kepada permainan itu. Ia nampak seperti sebuah permainan yang  lain.
Selain itu, seni reka bentuk bangunan juga telah berubah di mana bandar Prontera, Izlude, Payon dan sebagainya telah dikemaskini menjadi lebih detail dan menarik. Pemain veteran yang sudah berhenti bermain pasti akan terpesona dengan perubahan yang telah dibuat.

ANTARAMUKA YANG BARU

Antaramuka (UI) juga tidak terkecuali di dalam perubahan ini. Dengan kemaskini 2.0 ini, UI yang baru ini tampak lebih kemas dan mudah untuk diakses berbanding dahulu. Reka bentuk UI tersebut juga nampak lebih menyenangkan di mata para pemain.
Di samping itu, terdapat juga mod kamera baharu. Para pemain boleh memilih 3 mod kamera yang berlainan di antara fixed camera, 2.5D dan 3D. Mod fixed camera ini menyerupai era Ragnarok Online dahulu kala. 2.5D merupakan mod yang biasa digunakan di Ragnarok M: Eternal Love manakala mod kamera 3D memberikan akses kepada para pemain untuk mengubah gerakan kamera tersebut.

WATAK BARU: NINJA

Kemaskini 2.0 ini juga telah memperkenalkan watak baharu iaitu Ninja, untuk pemain yang mahu menjadi Ninja, mereka perlu pergi ke bandar  baru  yang dinamakan Cryptura Academy dan harus mengikuti tutorial yang akan diberikan.
Selain itu, Ninja mempunyai banyak kuasa yang unik. Mereka mempunyai 3 cabang untuk dipilih iaitu Flowing Blade, Wind Monster dan Ninjutsu. Setiap cabang mempunyai corak permainan yang berlainan, jadi anda harus memilih cabang yang sesuai dengan anda.

KESIMPULAN
Ragnarok M: Eternal Love 2.0 merupakan kemaskini yang dinantikan oleh semua para pemain selama ini. Visual yang menarik yang setanding dengan MMORPG yang baru dikeluarkan, corak permainan sekarang telah berubah di mana para pemain perlu grind kelengkapan mereka untuk menjadikan watak mereka kuat dan farming menjadi pilihan yang kedua. Sebelum ini farming dan juga grinding harus sama rata menjadikan para pemain sulit untuk memperkuatkan watak mereka.
Bagi pemain veteran Ragnarok Online mahupun peminat MMORPG yang lain, anda harus mencuba permainan ini untuk merasai kelainan serta kesoronokan yang luar biasa. Kemaskini yang terbaru ini ternyata lain dari yang lain. Ia adalah 100% percuma untuk dimuat turun di dalam pelantar Google Playstore dan juga Appstore.


Sekilas pandang, Left Alive kelihatan seperti game berbentuk stealth role-playing game (RPG) menarik yang membawa penampilan robot atau ‘mecha’ gergasi, permainan ‘stealth’ menyelusuri kancah peperangan dan karakter bersama seni keseluruhan visual juga dihasilkan oleh pelukis dan pengarah seni, Yoji Shinkawa dari siri Metal Gear.
Left Alive dibangunkan oleh pembangun dari Jepun, Ilinx dan diterbitkan oleh Square Enix. Untuk pengetahuan korang, Left Alive ini tergolong dalam francais Front Mission yang terkenal dengan gaya aksi stealth dan kemunculan robot gergasi dipanggil sebagai Wanzer.
Meskipun game ini diarahkan oleh Toshifumi Nabeshima terkenal dengan Armored Core, Left Alive tidak mencapai jangkaan hebat seperti yang diharap-harapkan kerana kehadiran musuh/AI yang berkecamuk, lakonan suara kekok dan kualiti grafik seperti dikeluarkan di PS3.

Dalam Left Alive, korang akan menongkah peperangan antara dua negara fiksyen di benua Eropah iaitu Ruthenia dan Garmonia dalam perspektif antara 3 karakter dengan nilai moral berbeza sepanjang 14 bab. Objektif utama Left Alive adalah korang kena terus bertahan hidup dalam konflik peperangan yang menghimpit orang biasa dengan konspirasi politik.
Pada permulaan game, korang bermain sebagai Mikhail Shuvalov, seorang jurupandu Wanzer iaitu merupakan satu-satunya askar Ruthenia yang terselamat dari keseluruhan platun. Kemudian, korang diperkenalkan dengan bekas askar Garmonia bertukar menjadi polis bandar Nova Slava bertempat di Ruthenia bernama Olga. Akhir sekali, pemain akan menyambung jalan cerita melalui perspektif Leonid Osterman, seorang bekas pejuang yang telah dituduh atas kesalahan membunuh.
Ketiga-tiga karakter ini mempunyai agenda mereka tersendiri dan terdapat suatu ketika dalam game ini, mereka akan bertembung antara satu sama lain. Penampilan karakter yang dihasilkan oleh Shinkawa semestinya membawa sedikit aura Metal Gear Solid tetapi sayangnya, interaksi dialog kesemua karakter dalam Left Alive amat menghampakan.
Pemilihan dialog memberi implikasi kepada pemain dan boleh digunakan untuk menyelamat sesiapa yang terselamat di Nova Slava
Lakonan suara suam-suam kuku digabung dengan animasi lenggok muka acuh tak acuh membuatkan saya menangis melihat dua keping kayu cuba berinteraksi. Game ini menyelitkan roda dialog yang pemain boleh pilih seperti Anthem atau mana-mana game RPG tetapi karakter korang tidak bersuara apabila korang pilih dialog berkenaan. Agak pelik di situ.
Arahan babak sinematik dan dilengkapkan dengan runut latar belakang Left Alive juga boleh tahan. Apa yang amat menjengkelkan adalah grafik keseluruhan game ini dari persekitaran Nova Slava sehinggalah ke butiran terperinci seperti negara Ruthenia dan robot besar Wanzer sangat ketinggalan zaman seakan game ini dihasilkan untuk PS3 dan disimpan dalam peti kunci selama 10 tahun sebelum dilancarkan ke PS4 dan PC.
Dari segi gameplay dan combat pula, korang akan mengambil masa berjam-jam untuk selesaikan satu bab. Walaupun game ini dilariskan sebagai game berbentuk stealth, dukacita saya umumkan korang tidak boleh serang hendap dari belakang langsung walaupun korang ada batang besi atau batang paip seperti yang dipamerkan dalam kesemua game stealth dari Metal Gear Solid sehinggalah ke Assassin’s Creed.

Bukan sahaja korang rasa sakit hati dengar bingit suara “CAUTION: The enemy is approaching” sepanjang masa ketika dekat dengan musuh, korang akan terseksa dengan artificial intelligence (AI) askar-askar musuh yang gila kerana mereka boleh kesan pemain meskipun korang bersembunyi belakang kereta kebal gergasi dari jarak sebatu jauh.
Musuh ini juga menelan semua peluru yang korang muntahkan walaupun korang membidik tepat ke arah kepala askar. Kalau korang bersembunyi di belakang pertahanan, sasaran korang jadi kacau-bilau secara tiba-tiba. Langkah alternatif lain adalah untuk kraf pelbagai jenis bom dan perangkap untuk mengalahkan musuh-musuh yang sungguh agresif. Korang akan juga menghabiskan segala peluru dan bahan untuk kraf bom korang cari dalam hiruk-pikuk dek kerana AI gila.
Tarikan utama Left Alive iaitu kebolehan untuk mengendalikan Wanzer yang membangkitkan sedikit selera saya untuk bermain game ini. Namun, combat Wanzer sangat kompleks kerana korang perlu pantau nyawa dan kendalian bahagian senjata Wanzer diletakkan di lengan dan kaki robot yang tidak dipamerkan ke skrin secara terus bahkan korang hanya boleh lihat melalui skrin menu.
Pew pew
Selain itu, korang juga tidak tahu jika musuh Wanzer itu terus lemah ataupun tidak kerana tiada paparan nyawa (meter HP) di atas musuh Wanzer. Sama seperti AI askar, AI Wanzer juga tidak dijangka kerana kadang-kadang, amat liat untuk dikalahkan dan kadang-kala senang dimusnahkan.
Sudahlah combat perit sekali, game ini tambah lagi penderitaan dengan ketiadaan auto-save dan tempat save secara manual diletakkan terlalu sedikit. Bayangkanlah, saya mati katak semata-mata AI naik gila dan kena ulang kembali permainan selama 30 minit lepas tak kisahlah korang dalam peringkat difficulty di mana-mana pun. Ini lagi teruk dari bermain Sekiro: Shadows Die Twice dan ini adalah sebab saya mengambil masa sebulan untuk habiskan game ini.
Akhir kata, Left Alive sebenarnya ada banyak potensi dan memperkenalkan idea baru seperti melihat kesan haba yang terpancar dari pemain lain di peta tetapi ia dihalang oleh AI tak masuk akal, combat susah, grafik buruk dan kekurangan tempat save.
Kepada yang memang suka jalan cerita siri Front Mission, Left Alive ini menjanjikan penceritaan penuh konflik dan misteri. Bagi mereka yang mengharapkan Left Alive menjadi Metal Gear Solid seterusnya, berhentilah berharap.
Left Alive telah dikeluarkan pada 5 Mac 2019 di PC dan PS4.
Terima kasih PlayStation Asia atas kod permainan.


Unit ulasan disediakan oleh Lenovo Legion Malaysia.
Makin hari makin banyak telefon pintar gaming dilancarkan. Pada tahun ini, kita telah melihat produk-produk hebat seperti Asus ROG Phone 3 dan Black Shark 3 Pro. Kini Lenovo Legion pula memulakan langkah mereka dalam arena ini.
Baru-baru ini, Lenovo melancarkan telefon pintar gaming pertama mereka Lenovo Legion Phone Duel. Ia kini telah dilancarkan di banyak negara termasuk Malaysia. Antara keunikan telefon pintar ini ialah ia mempunyai dua bateri yang boleh dicaj pada waktu yang sama dan banyak lagi ciri-ciri berpasangan atau “dual”.
Dalam masa beberapa hari menggunakan telefon pintar ini, penulis memastikan ia diuji dengan pelbagai permainan mudah alih yang popular di Malaysia dan juga mencuba ciri-ciri lain seperti kameranya dan pengalaman tontonan video.
Adakah ini raja telefon pintar gaming terbaru? Jom baca ulasan ini untuk mengetahui jawapanannya!

Bergaya di luar, berkuasa di dalam

Pandangan pertama pada Lenovo Legion Phone Duel sudah mencukupi untuk memahami bahawa ia memang sebuah telefon pintar gaming. Logo bintang berkaki tiga Legion yang dinyalakan dengan cahaya RGB bersama tulisan LEGION memang menonjolkan estetik gaming.
Untuk memastikan bahagian belakang dapat dijaga dengan baik, Lenovo membekalkan sebuah bekas belakang yang dibuat dengan plastik keras. Penempatan kamera belakang di bahagian tengah serta kewujudan port USB kedua di bahagian tepi telefon ini bermaksud pilihan bekas untuk telefon ini semestinya sangat terhad.
Telefon ini menggunakan paparan AMOLED FHD+ (1080 x 2340) dengan kadar segar semula 144Hz. Dalam keadaan di mana anda mahu menjimat bateri, kadar segar semula boleh diubah kepada nilai-nilai yang lebih rendah seperti 120Hz, 90Hz, dan 60Hz. Skrin ini juga hadir bersama HDR10+ yang boleh tonton video YouTube HDR.
Pengalaman menonton kandungan di YouTube dan Netflix sangat memuaskan dengan skrin ini. Ia mencapai tahap kecerahan yang tinggi dan mempamerkan kualiti warna yang jelas.

Model yang penulis cuba dipasang dengan pemproses Snapdragon 865+, RAM 12GB, dan storan bersaiz 256GB. Satu lagi model yang dijual mempunyai RAM 16GB dan storan 512GB. Anda boleh membiarkan banyak aplikasi dibuka pada waktu yang sama dan pergi dari satu aplikasi ke aplikasi lain tanpa sedikit pun keperlahanan.
Penggunaan skrin berbahagi (split screen) juga disokong. Ya, anda boleh main permainan sambil melakukan perkara-perkara lain seperti menonton siaran langsung streamer kegemaran anda atau menggunakan aplikasi sosial media.
Memang tidak selesa untuk main sebegini tetapi penulis hanya ingin berkongsi ia memang boleh dilakukan jika anda mahu melakukannya.

Genshin Impact? Black Desert Mobile? Semua boleh!

Seperti kebanyakan telefon pintar gaming di luar sana, Lenovo Legion Phone Duel boleh “tapau” semua permainan video mudah alih popular. Semua permainan popular termasuk Genshin Impact, Black Desert Mobile, League of Legends: Wild Rift, PUBG Mobile, dan banyak lagi boleh dimain pada tetapan tertinggi.
Tetapan kadar segar semula 144Hz menjadi salah satu kelebihan utama telefon pintar ini. Beberapa permainan video seperti Injustice 2 dan Marvel Contest of Champions dapat menggunakan tetapan ini untuk mewujudkan pengalaman permainan yang sangat lancar. Ia ibarat bermain di sebuah gaming PC yang berkuasa.
Satu ciri yang juga terdapat pada banyak telefon pintar gaming adalah air triggers yang diletakkan pada bahagian atas kiri dan atas kanan telefon. Kedua-duanya boleh ditetapkan untuk fungsi-fungsi tertentu mengikut permainan video.
Telefon ini juga dipasang dengan air triggers dan mereka befungsi dengan baik. Penggunaan air triggers sangat memudahkan permainan untuk CODM dan PUBG Mobile. Anda boleh menetapkan tahap tekanan yang diperlukan untuk menggunakan air triggers tersebut.

Apa bila bercakap tentang telefon pintar gaming, pengurusan haba sentiasa menjadi topik hangat. Hal ini demikian kerana kuasa yang tinggi dalam apa-apa peranti elektronik memerlukan penyejukan yang tinggi juga.
Lenovo Legion menjanjikan teknologi pengurusan haba dalam Lenovo Legion Phone Duel sangat berkesan dalam memastikan telefon ini tidak rasa panas semasa bermain dan penulis mengesyorkan mereka menepati janji ini.
Hampir tiada haba dapat dirasakan di tangan walaupun bermain pada tempoh yang panjang (tiga hingga empat jam). Hanya terdapat dua keadaan di mana penulis merasakan sedikit panas iaitu ketika bermain sambil mengecas dan apabila mengaktifkan Rampage Mode.
Rampage Mode ialah tetapan istimewa yang melakukan overclock pada CPU dan GPU telefon ini. Ia memberikan kuasa pemprosesan yang lebih banyak apabila ia diperlukan. Dalam pengalaman penggunaan penulis, tiada satu pun permainan termasuk Black Desert Mobile pada tetapan tertinggi, memerlukan Rampage Mode.
Mungkin ia berguna apabila anda ingin multi-task seperti main Genshin Impact dan tonton video YouTube yang membantu anda menyelesaikan quest tertentu. Satu eksperimen yang dilakukan oleh penulis ialah menonton livestream sambil main CODM. Dalam keadaan tersebut, semuanya berjalan lancar tanpa Rampage Mode.

Antara pembesar suara telefon pintar terbaik

Salah satu perkara yang penulis tidak gemar pada kebanyakan telefon pintar ialah pembesar suara yang diletakkan di bahagian bawah (berdekatan port USB). Rekaan sebegini menyebabkan suara dihalang oleh tangan pengguna apabila menonton video dan main permainan video.
Kelemahan ini tidak wujud langsung di Lenovo Legion Phone Duel. Anda boleh menikmati semua audio pada kualiti tertinggi kerana ia dipasang dengan dua pembesar suara yang menghadap ke depan (arah pengguna).
Kedua-dua pembesar suara ini dapat mencapai tahap yang sangat tinggi. Pada pendapat penulis ia boleh dibandingkan dengan kekuatan suara yang dihasilkan oleh sebuah pembesar suara Bluetooth kecil.
Tidak kira sama ada anda ingin menggunakan telefon ini untuk tonton kandungan, dengar muzik, atau main permainan video, semuanya boleh dilakukan bersama kualiti audio yang mengagumkan.
Satu lagi perkara yang patut dinyatakan tentang telefon ini ialah ia tidak mempunyai sebuah bicu fon telinga tetapi jangan risau kerana semua pembeli telefon ini akan menerima sebuah USB Type C-to-3.5mm adapter yang membolehkan sambungan fon telinga berwayar.

Dua bateri dan pengecasan pantas dua kali ganda lebih pantas

Lenovo Legion Phone Duel dipasang dengan bateri berkapasiti 5,000mAh tetapi ia sebenarnya dua bateri berbeza yang masing-masing berkapasiti 2,500mAh. Lenovo menyatakan ini bukan sahaja membantu untuk meningkatkan ketahanan bateri tetapi juga untuk memperbaiki pengurusan haba.
Selepas mengecas bateri sepenuhya dan menetapkan kadar segar semula ke 144Hz, penulis memperoleh waktu penggunaan selama lebih kurang tujuh jam sebelum ia mencapai 25%. Penggunaan ini termasuk permainan, tontonan video, dan penggunaan kamera.
Ciri yang paling hebat tentang bateri telefon ini ialah pengecasannya. Dalam kotak telefon ini, ia hadir bersama dua wayar USB-C dan sebuah charger yang mempunyai dua sambungan USB-C. Ya betul, telefon ini boleh dicaj dengan dua wayar USB-C pada waktu yang sama dan ini akan mengaktifkan 90W Turbo Charging.
Dengan menggunakan Turbo Charging, penulis dapat mengecas telefon ini dari 1% hingga 100% dalam masa lebih kurang setengah jam sahaja. Ada satu ketika di mana penulis mengecasnya pada tahap 50% sebelum makan petang. Selepas habis menjamu selera, ia sudah mencapai 100%. Sangat pantas!

Ada kamera untuk livestream

Mereka yang membeli telefon pintar gaming selalunya tidak mengharapkan kualiti kamera setanding telefon pintar mercu lain seperti Samsung Galaxy Note 20 atau iPhone 12. Dalam hal ini, Lenovo lebih mementingkan streaming dan bukan fotografi.
Tidak seperti kebanyakan telefon pintar di luar sana, Lenovo Legion Phone Duel tidak mempunyai potongan kamera hadapan di skrinnya. Kamera hadapannya sebenarnya disembunyikan di bawah butang kuasa di sebelah kanan.

Dengan menggunakan aplikasi Lenovo Realm, anda boleh mengaktifkan kamera hadapan untuk paparkan wajah anda semasa bermain. Ini merupakan satu rekaan yang sangat bagus untuk mereka yang ingin menjadi streamer permainan mudah alih tetapi tidak mempunyai webcam.
Selain daripada mempunyai beberapa filter menarik, anda juga boleh mengasingkan latar belakang anda ibarat menggunakan sebuah skrin hijau. Penulis sangat kagum dengan ciri ini dan harap lebih banyak pengeluar telefon pintar gaming akan terus memperkenalkan inovasi menarik seperti ini.

Pesaing hebat dalam arena telefon pintar gaming

Dalam beberapa hari mencuba telefon ini, penulis berasa sangat puas hati dan sedikit sedih kerana terpaksa berpisah dengannya. Ia merupakan sebuah telefon pintar yang hampir sempurna.
Bagi anda yang sedang mencari sebuah telefon pintar gaming, pastikan anda beri perhatian kepada Lenovo Legion Phone Duel. Walaupun ia adalah telefon pintar gaming pertama daripada syarikat tersebut, ia mempunyai banyak ciri-ciri hebat seperti paparan cantik, audio berkualiti tinggi, dan pengecasan pantas yang sangat laju.
Lenovo Legion Phone Duel dijual pada harga RM3,399 (12GB/256GB) dan RM3,999 (16GB/512GB).

Kekuatan:

Skrin cantik, jelas, dan lancar
Kekuatan dan kualiti audio hebat
Boleh “tapau” semua permainan video mudah alih
Antara pengecasan pantas terbaik dalam pasaran telefon pintar

Kelemahan:

Kualiti kamera biasa-biasa sahaja
Sedikit berat berbanding telefon pintar lain


Lenovo Legion Y540 merupakan laptop gaming terbaru yang dilancarkan oleh Lenovo baru-baru ini. Ia mempunyai spesifikasi dalaman yang sama seperti ditawarkan oleh Legion Y545 tetapi ada sedikit kelainan untuk Legion Y540.
Jika korang mencari laptop gaming yang berpatutan dengan pemprosesan 6-core Intel Core i7-9750H, inilah laptop gaming paling mantap dalam pasaran semasa.
Sebelum kita berbincang lebih lanjut, jom kita lihat spesifikasi penuh Legion Y540:
Spesifikasi:

9th Generation Intel Core i7-9750H
NVIDIA GeForce RTX 2060
8 GB DDR4 2666MHz
Paparan skrin 15.6” FHD IPS (1920 x 1080, 144 Hz)
1TB 7200RPM SATA HDD
256GB PCI-e SSD
Windows Home 10

Kebaikan:

Sesuai untuk gaming dan kerja
Harga berpatutan
Papan kekunci luas

Keburukan:

Jangka hayat bateri pendek
Posisi kamera web di bahagian bawah skrin
Berat

Rekaan keseluruhan

Jika dilihat sekilas pandang, rekaan Legion Y540 seakan sama dengan Legion Y530 tetapi kali ini, Y540 mempunyai bentuk kerangka aluminium lebih besar iaitu 25.2mm berbanding 24.9mm dan logo diletakkan di bahagian hadapan laptop serta siap ada lampu menyinari huruf O di logo Legion.
Dari segi port laptop, kebanyakkan port terletak di bahagian belakang laptop dan senang untuk mengurus kabel. Di bahagian belakang, terdapat USB Type-C, Mini Display Port 1.4, USB Gen-1 Type-A HDMI 2.0, Ethernet RJ45, Kensington Lock dan port pengecas. Namun, Legion Y540 tiada port pembaca kad (card reader).

Laptop ini juga didatangkan dengan power adapter gergasi berkuasa 230W. Di samping itu, terdapat juga satu USB 3.1 Gen 1 Type-A di bahagian kanan dan USB yang sama bersama audio jack di bahagian kiri laptop.

Peletakkan port di kedua-dua belah bahagian laptop memudahkan pengguna untuk menggunakan periferal (contohnya: headphone/earphone dan controller game) kerana hampir sebahagian port penting terletak di belakang laptop.
Legion Y540 juga mempunyai berat yang sama dengan Y530 iaitu sebanyak 2.3 kg. Laptop ini berat tetapi ini adalah purata berat standard untuk laptop gaming sekarang.

Papan kekunci dan pad sentuh

Papan kekunci Legion Y540 merupakan papan kekunci terbesar saya pernah lihat. Menaip menggunakan Legion Y540 sangat memuaskan kerana ia responsif dan ada cahaya putih (tiada RGB ya) di belakang menerangi papan kekunci yang mana korang boleh ubah sendiri dengan menekan butang FN dan Space.
Lebih-lebih lagi, papan kekunci ini tidak mengeluarkan banyak bunyi ‘klak-klak’ dan kekunci anak panah besar sesuai untuk game racing.
Pad sentuh (touchpad) terletak di bahagian bawah papan kekunci dan mengiring ke arah kiri sedikit untuk memudahkan pengguna meletakkan tangan. Pad sentuh ini sesuai dengan paparan skrin 144hz iaitu laju dan responsif.
Paparan skrin dan audio

Laptop ini juga mudah dibuka dengan satu tangan sahaja yang mana korang boleh tolak sehingga ke bawah seperti di gambar atas.
Kemudian, korang lihat skrin 15.6 inci (39.64cm) dengan panel IPS bersama kadar penyegaran 144hz dan juga anti silau serta cerah yang sememangnya mantap untuk bermain game.
Dari segi audio pula, dua pembesar suara Harman terletak di bahagian bawah laptop dan tetapan Dolby Atmos ini memang disesuaikan untuk bermain game tetapi lazimnya pengguna PC suka menggunakan headphone semasa bermain. Selain itu, pembesar suara ini menghasilkan bunyi yang jelas tanpa bunyi nyaring yang wujud dalam sesetengah pembesar suara.
Sayangnya, Legion Y540 masih lagi meletakkan kamera di bahagian bawah paparan laptop dan ini agak menjengkelkan bagi mereka yang selalu menggunakan kamera web dan mereka yang mahu gunakan untuk streaming game.
Prestasi gaming dan lain-lain

Dengan spesifikasi Intel Core i7-9750H CPU, Nvidia GeForce RTX 2060 GPU, memori 8GB DDR4 2666MHz dan 256GB SSD, laptop ini boleh main The Witcher 3: Wild Hunt dengan tetapan Ultra tanpa sebarang masalah. Kadar penyegaran (refresh rate) 144hz juga berikan pengalaman gaming lancar untuk game online kompetitif seperti Apex Legends dan Overwatch.
Kerja-kerja penyuntingan video juga boleh dilakukan dengan mudah melalui Legion Y540. Namun, terdapat kekurangan pembaca kad dan ini boleh diatasi dengan membeli pembaca kad USB. Korang boleh sunting video 1080p 60fps dengan mudah dan video 4K boleh disunting juga tetapi agak lembap sedikitlah.

Laptop ini akan jadi sedikit panas semasa bermain game atau kerja sunting berat dan korang boleh rasa di bahagian papan kekunci.  Haba itu dikeluarkan melalui dua bolong (vent) dan diedarkan oleh dua kipas di kedua-dua bahagian belakang kiri dan kanan laptop. Bunyi perederan haba mengeluarkan bunyi agak kuat ketika bermain. Bunyi itu akan beransur hilang selepas seminit menutup aplikasi game atau perisian penyuntingan berkenaan.
Dari segi bateri pula, ia agak terhad kerana bateri Legion Y540 boleh bertahan beberapa jam sahaja ketika bermain game atau lakukan kerja-kerja penyuntingan. Untuk penggunaan biasa seperti melayari Internet, laptop ini boleh bertahan selama 3 jam.
Kesimpulan
Bersama power adapter besar
Lenovo Legion Y540 benar-benar memberikan pengalaman gaming yang padu dan berbaloi dengan harga bermula dari RM4,188.
Meskipun laptop ini sesuai untuk bermain game, sunting video dan lain-lain, terdapat juga kekurangan seperti peletakkan kamera web pelik di bahagian bawah skrin, jangka hayat bateri yang singkat dan tiada port pembaca kad.
Jika korang tengah mencari laptop dengan prestasi yang sama dan bukan untuk bermain game, saya mencadangkan korang untuk mendapatkan Dell XPS 15 ataupun Lenovo ThinkPad X1 Extreme.
Terima kasih Lenovo Malaysia kerana memberikan Legion Y540 untuk review ini!
Untuk berita lanjut mengenai gaming dan e-sukan, ikuti kami di Facebook, Twitter dan Instagram.
Saksikan kami di YouTube.


Unit ulasan disediakan oleh Logitech Malaysia.
Pada bulan Julai tahun ini, Logitech melancarkan papan kekunci nirwayar G913 TKL. Ia merupakan model G913 yang tidak mempunyai numpad (tenkeyless). Oleh itu, model ini lebih ringan dan lebih mudah alih.
Ramai pemain PC sememangnya lebih gemar menggunakan papan kekunci mekanikal kerana ia lebih memuaskan untuk permainan. Persoalannya, adakah papan kekunci mekanikal nirwayar juga memberi kadar tindak balas yang pantas?
Jom baca ulasan kami untuk ketahui sama ada papan kekunci ini sesuai untuk anda yang sedang mencari papan kekunci gaming yang hebat!

Penampilan bergaya

Sebelum penulis memulakan ulasan ini, pembaca harus tahu bahawa papan kekunci Logitech G913 TKL ialah papan kekunci yang sama dengan Logitech G915 TKL. Perbezaan nombor terakhir adalah disebabkan oleh perbezaan negara sahaja.
Papan kekunci ini dijual pada harga RM929 di Malaysia. Jelas sekali ini bukan papan kekunci yang ditujukan kepada pemain marhaen tetapi ia tetap mempunyai beberapa kelebihan tertentu.
Antara kekuatan utama Logitech G913 TKL ialah saiz dan penampilannya. Size kecil dan nipis papan kekunci ini membuatkan ia mudah untuk dibawa ke mana-mana. Beratnya pula hanya 810g.
Bagi anda yang ingin menggunakan satu papan kekunci yang sama di rumah dan di pejabat, ini merupakan pilihan yang agak sesuai. Ia senang dimuatkan dalam beg dengan ketinggian 22mm dan kepanjangan 368mm.
Risau papan kekunci anda nampak terlalu “gamery” dan dipandang pelik di pejabat? Jangan risau. Apabila lampu RGB dimalapkan, tapak besinya yang berwarna kelabu dan warna kekunci hitam menampilkan aura yang profesional dan bergaya.

Tiada wayar, tiada masalah

Kerisauan utama pemain PC apabila menggunakan papan kekunci nirwayar adalah kependaman (latency). Untuk memberi keyakinan kepada pemain, Logitech memasang teknologi nirwayar Lightspeed dalam papan kekunci ini.
Terdapat dua cara untuk menyambung papan kekunci ini secara nirwayar iaitu dongle USB (Lightspeed) dan Bluetooth. Untuk menguji prestasi permainan, penulis menggunakan dongle USB.
Selepas menggunakan papan kekunci ini untuk bermain permainan biasa dan permainan pantas seperti Fall Guys, Hollow Knight, dan DOOM Eternal, penulis menjaminkan Logitech G913 TKL tidak menghadapi masalah kependaman.
Tahap tindak balas papan kekunci ini begitu pantas, penulis yakin ia sama pantas dengan papan kekunci berwayar yang penulis selalu guna untuk permainan.
Logitech tidak menjanjikan penyambungan Bluetooth mempunyai tahap tindak balas sepantas Lightspeed. Oleh itu, penulis menggunakan sambungan Bluetooth untuk kerja menaip dan kegunaan biasa. Pendek kata, penyambungan Bluetooth berfungsi dengan baik.
Kami di MyGameOn menerima model yang menggunakan suis GL Clicky yang mirip dengan suis biru yang selalunya berbunyi kuat apabila ditekan. Seperti kebanyakan suis biru, ia sedikit bising tetapi tetap memuaskan untuk permainan dan kerja menaip.

Masih guna micro-USB?!

Logitech menjanjikan papan kekunci G913 TKL dapat digunakan selama 40 jam selepas dicaj sepenuhnya. Dalam pengalaman penulis, ia memang tahan lama dan boleh dicaj dengan agak pantas apabila disambung dengan wayar yang disediakan.
Cuma penulis rasa sedikit kecewa kerana papan kekunci RM929 ini masih menggunakan sambungan micro-USB. Untuk produk yang berharga sebegini, ia sepatutnya hadir dengan sambungan USB Type-C.
Ia boleh dicaj sepenuhnya (dari 0%) dalam masa lebih kurang tiga jam. Pada pendapat penulis, ini bukan satu masalah besar kerana papan kekunci selalunya memang disambung ke komputer.
Bateri memang akan tahan lebih lama jika RGB dimalapkan atau dipadamkan. Seperti kebanyakan papan kekunci gaming, Logitech G913 TKL mempunyai banyak tetapan RGB yang boleh diubah melalui kombinasi kekunci dan aplikasi Logitech G Hub.
Penulis sangat suka dengan pilihan-pilihan tetapan RGB yang disediadakan dalam Logitech G Hub. Ia membuatkan pemilihan tetapan RGB menjadi sangat mudah.

Sesuai untuk gamer bangsawan

Papan kekunci Logitech G913 TKL sangat memuaskan pada pendapat penulis. Kelemahannya hanyalah penggunaan sambungan micro-USB dan bukan USB Type-C untuk pengecasan.
Bagi anda yang berkemampuan untuk membeli papan kekunci yang berharga hampir RM1,000, Logitech G913 TKL ialah pilihan yang sangat sesuai. Jika anda mahu model yang lebih besar, boleh pilih Logitech G913.
Untuk mereka yang berminat dengan papan kekunci ini tetapi tidak mementingkan kebolehan sambungan nirwayar, anda patut lihat Logitech G813 yang berharga RM799. Ia adalah papan kekunci yang sama, cuma ia berwayar.
Anda boleh membeli papan kekunci Logitech G913 TKL melalui laman web rasmi Logitech G, Lazada, dan Shopee.

Kekuatan:

Ringan dan nipis
Penampilan cantik dan profesional
Tindak balas pantas, tiada rasa kependaman yang ketara
Memuaskan apabila digunakan untuk kerja menaip

Kelemahan:

Sambungan micro-USB
Harga yang agak mahal

Skor akhir: 80/100


Kod ulasan disediakan oleh 2K Games.
Mafia pada asalnya dilancarkan pada tahun 2002 untuk PC, PlayStation 2, dan Xbox. 18 tahun kemudian, Hangar 13 dan 2K Games mengembalikan permainan ini dengan sebuah remake bertajuk Mafia: Definitive Edition. Adakah remake ini versi terbaik judul tersebut yang lama ditunggu para peminat Mafia?
Penulis sendiri tidak pernah berpeluang bermain Mafia versi asal. Oleh itu, tiada perbandingan tepat atau sebarang kenikmatan nostalgia dapat diceritakan. Walaubagaimanapun, ulasan ini tetap penting kerana penulis yakin ramai juga pemain di luar sana berada dalam keadaan yang sama seperti penulis dan mereka tidak pasti sama ada Mafia: Definitive Edition berbaloi atau tidak.
Ulasan ini dibuat menggunakan versi PC permainan tersebut dan bukan versi konsol yang dilancarkan untuk PlayStation 4 (PS4) dan Xbox One.

Jalan cerita kehidupan Mafia yang ditulis dan disusun dengan baik

Jalan cerita yang ditonjolkan dalam Mafia: Definitive Edition adalah sama dengan jalan cerita versi asal. Penambahbaikkan kualiti grafik membenarkan pihak pembangun untuk menciptakan penampilan watak yang lebih realistik dan menggunakan sudut-sudut kamera yang membuatkan setiap cutscene tampak seperti filem drama jenayah hebat.
Dalam permainan ini, kita bermain sebagai Thomas “Tommy” Angelo dan kisahnya bermula sebagai seorang pemandu teksi yang terpaksa membantu dua orang ahli keluarga jenayah Salieri iaitu Sam dan Paulie. Di situlah bermulanya penglibatan Tommy dengan keluarga jenayah tersebut dan tidak lama kemudian dia juga menjadi ahli baharu keluarga jenayah Salieri.
Terdapat macam-macam perkara yang perlu dilakukan oleh Tommy untuk mendapatkan kepercayaan ketua keluarga jenayah tersebut iaitu Don Salieri dan ini memberikan peluang kepada pemain untuk melakukan pelbagai misi menarik seperti menjadi pemandu kereta lumba, merompak bank, dan banyak lagi.

Perjalanan Tommy dalam kehidupan sebagai seorang penjenayah ialah sebuah kisah yang penuh dengan persahabatan, kesetiaan, kelucuan, cinta, dan seperti banyak filem-filem gengster hebat; kesedihan. Pendek kata, ia merupakan sebuah jalan cerita yang boleh dinikmati oleh sesiapa sahaja, lagi-lagi peminat filem gengster seperti penulis.
Untuk menghabiskan semua misi-misi permainan ini, penulis mengambil masa sekitar 12 jam sahaja tetapi masa berlalu dengan amat pantas apabila bermain permainan ini kerana ia ditulis dan disusun dengan bagus sehingga penulis sering tidak sedar beberapa jam sudah berlalu ketika bermain.

Dunia terbuka tetapi permainan linear

Satu ciri unik tentang Mafia: Definitive Edition ialah sebenarnya mempunyai sebuah peta dunia terbuka tetapi dalam mod permainan utama, pemain tidak diberikan kebebasan untuk menerokai dunia tersebut. Apabila kita selesai melakukan satu misi, kita akan terus memulakan misi yang seterusnya.
Pada pendapat penulis, ini merupakan satu aspek yang mempunyai kelebihan dan juga kelemahan. Kelebihannya ialah susunan jalan cerita tidak diganggu langsung dan pemain dapat menikmati jalan cerita secara konsisten. Kelemahannya pula ialah ia merupakan satu kemungkinan yang dibazirkan. Hangar 13 berpeluang untuk memasukkan pelbagai kandungan baharu seperti misi-misi sampingan yang boleh dilakukan antara misi-misi utama.
Terdapat tiga ciri permainan utama iaitu pemanduan, penembakan, dan penyelinapan. Kebanyakan misi menggunakan formula yang sama iaitu anda akan memandu ke sebuah destinasi, bertempur atau menyelinap di lokasi tersebut, dan akhir sekali melarikan diri dan memandu ke lokasi selamat.

Empat tetapan kesusahan, tetapan realisme pemanduan, tetapan realisme sikap polis, dan banyak tetapan lain memastikan pemain diberi kebebasan dalam menentukan pengalaman permainan. Jika anda lebih suka mengikut undang-undang jalan raya dan memandu mengikut had laju, anda boleh mengaktifkan tetapan tersebut.
Aspek penyelinapan amat ringkas, anda hanya perlu tunduk dan berlindung di belakang dinding atau apa-apa objek untuk memastikan anda tidak dikesan. Aspek ini boleh dikatakan sebagai aspek paling lemah dalam permainan ini tetapi jangan risau, tidak ada banyak misi yang memerlukan anda untuk menyelinap.
Jika anda pernah main Grand Theft Auto V, anda akan selesa dengan permainan penembakan dalam Mafia: Definitive Edition. Ia berfungsi hampir sama. Malangnya, permainan ini tidak membenarkan pemain untuk membeli senjata-senjata sendiri. Oleh itu, anda perlu menggunakan senjata yang sudah disediakan dan hanya boleh mendapatkan senjata baharu daripada musuh-musuh yang telah dibunuh.

Formula sebegini sudah banyak dipertunjukkan dalam permainan-permainan dunia terbuka lain seperti Grand Theft Auto V dan Sleeping Dogs. Walaupun sedikit membosankan, tempoh permainan pendek yang diperlukan untuk menghabiskan jalan cerita Mafia: Definitive Edition memastikan ia tidak menjadi terlalu membosankan.
Terdapat satu mod permainan dipanggil Free Ride yang membenarkan anda menerokai dunia terbuka permainan ini iaitu bandar Lost Heaven. Dalam mod permainan ini, anda boleh memilih kereta dan senjata yang ingin digunakan. Anda juga boleh memandu teksi untuk melakukan kerja pemandu teksi. Selain itu, terdapat juga misi-misi rahsia yang perlu ditemui oleh pemain sendiri.

Perbezaan langit dan bumi berbanding grafik dan audio versi asal

Tarikan utama Mafia: Definitive Edition untuk peminat veteran versi asal ialah penambahbaikkan kualiti grafik dan audio dan penulis memberi pujian tinggi kepada Hangar 13 kerana mereka telah berjaya membuat satu remake yang sangat hebat.
Kualiti grafik yang dipertonjolkan sangat realistik dan ia menyampaikan suasana kehidupan zaman 30’an yang sempurna. Tekstur pakaian-pakaian semua watak nampak cantik dan pantulan cahaya di permukaan-permukaan seperti kereta dan lopak air nampak realistik.

Dari segi kualiti audio pula, penulis rasa keputusan pihak pembangun untuk merakam semula semua lakonan suara ialah satu keputusan bagus. Semua pelakon suara memberikan persembahan yang sangat bagus dan Andrew Bongiorno, pelakon suara Tommy, patut diberikan anugerah kerana lakonannya penuh dengan emosi.
Penulis tidak dapat memberi pendapat tentang kestabilan versi PS4 dan Xbox One tetapi versi PC sememangnya tidak mempunyai apa-apa masalah besar. Dari mula hingga akhir permainan, penulis hanya berhadapan beberapa isu fizik dan terdapat dua tiga kali pada fasa awal permainan di mana ia akan beku buat beberapa minit apabila menggunakan menu tetapan.

Sempurna untuk peminat baharu dan lama

Pendek kata, Mafia: Definitive Edition ialah satu remake yang sangat bagus. Sejujurnya, penulis merasakan ia adalah salah satu remake paling hebat yang dikeluarkan pada generasi ini, seperti Shadow of the Colossus dan Final Fantasy VII Remake.
Tidak kira sama ada anda ialah peminat Mafia yang mahu kembali semula ke Lost Heaven atau pemain baharu yang kini berminat menjadi seorang ahli Mafia, permainan ini pasti disukai oleh kebanyakan pemain.
Selepas tamat permainan Mafia: Definitive Edition, penulis sendiri memahami sepenuhnya pengajaran utama yang ingin disampaikan iaitu “keluarga adalah segala-segalanya” kerana harta dan rakan-rakan akan meninggalkan kita tetapi keluarga kekal bersama kita selama-lamanya. Kebolehan untuk menyampaikan pengajaran ini dengan berkesan adalah petanda jalan cerita permainan video yang hebat.

Kekuatan:

Jalan cerita Mafia yang menarik dan menyayat hati
Permainan yang mudah difahami dan menyeronokkan
Skrip dan lakonan suara sangat hebat

Kelemahan:

Tempoh permainan sedikit pendek
Tiada kandungan sampingan yang banyak, fokus hanya diberikan kepada misi-misi utama

SKOR AKHIR: 80/100


Kod ulasan PC disediakan oleh Playstack.
Industri pembangunan permainan video telah berubah dengan drastik selepas pelancaran Dark Souls kerana judul tersebut terus dijadikan standard baharu dari segi tahap kesusahan dalam permainan video.
Banyak permainan seperti Nioh, The Surge, dan Code Vein diilhamkan daripada siri Dark Souls dan Mortal Shell adalah permainan terbaru yang nampaknya mengambil banyak inspirasi daripada siri itu juga.
Seperti kebanyakkan permainan yang dibangunkan oleh FromSoftware, Mortal Shell mempunyai atmosfera yang gelap dan permainan yang agak sukar. Sebagai seorang peminat tegar karya FromSoftware, penulis sangat teruja diberikan peluang untuk membuat ulasan tentang permainan ini.

Sama tapi tak serupa

Mortal Shell memang layak dipanggil sebuah klon Dark Souls. Ia mempunyai ciri-ciri utama yang sering ditemui dalam permainan siri itu seperti jalan cerita yang kabur, rekaan persekitaran yang penuh perangkap, musuh-musuh yang kuat, dan semestinya permainan yang memerlukan kesabaran tinggi.
Malangnya, semua ciri-ciri yang disenaraikan di atas tidak mencapai tahap yang diharapkan. Walaupun permainan agak sukar, penulis hanya perlu menggunakan taktik yang lebih kurang sama dengan semua musuh termasuk bos untuk menewaskan mereka. Ini menjadikan pengalaman permainan agak membosankan.

Mortal Shell dibangunkan oleh Cold Symmetry, sebuah studio indie dan jelas sekali mereka mempunyai cita-cita yang tinggi untuk permainan ini tetapi kekurangan masa dan tenaga kerja sememangya menjadi satu halangan.
Judul ini hanya mempunyai empat jenis senjata tangan dan satu senjata jarak jauh yang boleh digunakan. Shell yang berfungsi ibarat kelas dalam permainan role-playing game (RPG) juga ada hanya empat jenis.
Setiap senjata dan Shell boleh ditambahbaik. Walaubagaimanapun, konsep menaikkan level tidak wujud dalam permainan ini. Penggunaan sumber Tar dan Glimpse untuk menambahbaik Shell hanya akan memperkenalkan kemahiran baharu. Untuk menaikkan damage, pemain harus menambahbaik senjata menggunakan Quenching Acid.
Sejujurnya, penulis rasa kekurangan kepelbagaian senjata dan Shell bukan satu kelemahan besar. Empat senjata dan Shell sudah mencukupi untuk memberi kebebasan dalam memilih cara permainan.

Satu mekanisme permainan unik dalam Mortal Shell ialah Hardening. Ia membenarkan pemain untuk menjadi kebal untuk beberapa saat. Kemahiran ini mempunyai cooldown yang pendek dan boleh digunakan pada bila-bila masa.
Antara taktik menarik yang digunakan oleh penulis ialah untuk menggunakan Hardening sebelum pukulan ketiga kombo pedang dimulakan. Apabila musuh selesai melakukan serangan, penulis melepaskan butang Hardening dan kombo tersebut bersambung dan menyakitkan musuh.
Bila digabungkan dengan kepelbagaian senjata dan kelas, mekanisma Hardening ini menjadi satu kemahiran yang boleh digunakan dalam pelbagai cara kreatif.

Klon bercita-cita tinggi

Dari segi jalan cerita pula, Mortal Shell memberi maklumat tentang jalan cerita utama melalui dialog bersama watak-watak lain dan penerangan item. Pada pendapat penulis, teknik penceritaan sebegini agak lemah tetapi ia tidak menjadi masalah jika permainan sahaja sudah menyeronokkan.
Seperti yang dinyatakan tadi, aspek permainan sedikit mengecewakan. Oleh itu, jalan cerita rasa seperti sebuah elemen yang tidak diberi perhatian oleh pihak pembangun.
Watak utama tidak diberikan suara tetapi lakonan suara watak-watak lain dilakukan dengan baik. Walaupun skrip jarang memberi penjelasan tentang jalan cerita, penulis rasa dialog yang dipertunjukkan tetap menarik.

Penulis dapat merasakan bahawa Cold Symmetry ingin mencipta sebuah dunia yang cantik tetapi juga menakutkan. Masalah tertimbul apabila susunan lokasi-lokasi tidak begitu kreatif. Lokasi utama yang digunakan untuk menyambung lokasi-lokasi lain ialah sebuah hutan paya yang langsung tidak menarik.
Terdapat tiga lokasi lain yang disambung ke kawasan hutan paya dan setiap lokasi perlu dikunjungi untuk mengalahkan bos dan mendapatkan item penting. Penulis menyukai kepelbagaian dari segi rekaan lokasi-lokasi lain kerana contohnya, ada lokasi yang penuh dengan salji dan lokasi lain yang penuh dengan struktur pelik.

Gelap… sangat gelap

Penulis tertawa apabila berbincang dengan pengulas-pengulas Mortal Shell lain dan mendapati mereka juga berpendapat judul ini kadang-kadang nampak terlalu gelap. Penulis sendiri menaikkan tahap kecerahan sedikit apabila bermain.
Selain daripada itu, tidak banyak yang boleh dikatakan mengenai kualiti grafik judul ini kecuali kualiti tekstur yang nampak sedikit kabur pada beberapa watak-watak dan aspek persekitaran.
Pencahayaan dilakukan dengan baik dan empat Shell yang boleh digunakan pemain mempunyai rekaan medieval gothic yang sesuai untuk kulit album metal.

Muzik juga satu lagi kelemahan judul ini tetapi bukan kerana muzik latarnya tidak hebat. Sebenarnya Mortal Shell rasa seperti ia hampir tidak ada muzik latar!
Penulis hanya perasan kewujudan muzik latar apabila bertarung dengan musuh bos. Tambahan pula, ada beberapa pertarungan bos di mana muzik latarnya tidak begitu menarik.

Percubaan yang baik

Secara ringkasnya, Mortal Shell merupakan cubaan yang baik daripada Cold Symmetry untuk membuat sebuah permainan video Souls-like. Ia mempunyai resipi utama yang diperlukan untuk sebuah klon Dark Souls.
Malangnya, setiap bahan-bahan yang dimasukkan tidak mencapai tahap kualiti yang diharapkan. Semasa bermain, penulis sering rasa bosan kerana permainan dan penceritaan Mortal Shell hanya menarik pada tahap awal.
Jika anda merupakan peminat tegar karya FromSoftware seperti Dark Souls dan Bloodborne, penulis rasa anda akan suka Mortal Shell. Walaubagaimanapun, penulis tidak mencadangkan anda membeli judul ini pada harga penuh. Ia lebih berbaloi apabila diberikan diskaun.

SKOR AKHIR: 6/10


Setelah lebih kurang tiga tahun menunggu, akhirnya permainan video buatan Malaysia No Straight Roads telah tiba. Ia dibangunkan oleh studio tempatan Metronomik dan diterbitkan oleh Sold Out.
Studio tersebut ditubuhkan oleh Wan Hazmer yang sebelum ini berperanan sebagai Pereka Utama Final Fantasy XV di Square Enix dan Daim Dziauddin, bekas Artis Konsep Street Fighter V di Capcom.
Permainan ini berkisahkan tentang dua pemain muzik rock iaitu Mayday dan Zuke yang ingin menewaskan empayar EDM yang diketuai oleh Tatiana. Empayar EDM bersikap zalim terhadap penduduk bandar Vinyl City dan juga mengharamkan muzik rock di bandar tersebut.
Unsur unik utama permainan ini ialah ia menggabungkan elemen aksi dan muzik untuk mewujudkan gaya permainan yang mementingkan kebolehan pemain untuk mengikut rentak muzik.
Adakah No Straight Roads permainan yang boleh dibanggakan gamers di Malaysia? Jom baca ulasan ini untuk ketahui jawapannya!

Konsep unik bergabung citarasa Malaysia

Hampir semua watak-watak dalam No Straight Roads disuarakan oleh pelakon suara tempatan. Dua watak utama Mayday dan Zuke masing-masing disuarakan oleh Chan Su Ling dan Steven Bones. Salah seorang watak bos bercakap hampir sepenuhnya dalam Bahasa Melayu dan disuarakan oleh Alfred Loh.
Jalan cerita No Straight Roads mempunyai konsep yang sangat unik tetapi perkembangan cerita mengikut aturan yang mudah diramal. Oleh itu, kebanyakkan plot twist dalam jalan cerita ini langsung tidak mengejutkan penulis.

Kekuatan No Straight Roads terletak pada watak-wataknya dan juga dialog. Kedua-dua watak utama menunjukkan perkembangan perwatakan yang membuatkan mereka mudah untuk disukai. Setiap watak bos mempunyai personaliti tersendiri dan semuanya (kecuali seorang) disuarakan dengan kualiti permainan video antarabangsa.
Pada pendapat penulis, lakonan suara watak Yinu sedikit lemah berbanding watak-watak lain. Dia bercakap Bahasa Inggeris dengan loghat Malaysia tetapi penyampaian lakonannya tidak memberi impak yang diharapkan. Walaubagaimanapun, penulis tetap menitiskan air mata pada penghujung perlawanan bos Yinu kerana ia menunjukkan babak sedih yang dilakonkan dengan sangat baik.

Terdapat banyak watak-watak sampingan yang menunjukkan identiti Malaysia dalam permainan ini. Antara watak sampingan pertama yang ditemui ialah Aunty yang membuka kedai makan berdekatan tempat tinggal Mayday dan Zuke. Kedai makan tersebut menghidangkan nasi campur dan juga roti canai.

Permainan irama yang agak mencabar

Permainan No Straight Roads mudah untuk dipelajari tetapi sangat mencabar untuk dikuasai. Aspek pertarungan judul ini ibarat permainan Devil May Cry tetapi diringkaskan. Anda hanya menggunakan satu butang untuk menyerang, satu butang untuk mengelak, satu butang lompat, dan satu butang untuk menggunakan alat muzik.
Mayday merupakan watak yang lebih perlahan pergerakannya tetapi serangannya mengenakan damage yang lebih tinggi. Zuke pula watak yang lebih pantas tetapi pukulannya lemah berbanding Mayday. Permainan ini boleh dimain secara multi-pemain dengan seorang lagi pemain dan jika anda bermain seorang, anda boleh bertukar-tukar antara kedua-dua watak pada bila-bila masa.

Walaupun kawalan asas No Straight Roads sangat mudah, ia mempunyai kedalaman untuk mereka yang berani bereksperimen. Terdapat serangan musuh yang boleh ditangkis jika dipukul pada waktu yang tepat. Alat muzik yang dimain oleh Mayday (gitar) dan Zuke (gendang) menghasilkan kuasa-kuasa berbeza apabila melakukan kemahiran transformasi pada alat-alat lain.
Aliran permainan judul ini merupakan salah satu kelemahannya kerana ia hanya akan mengambil lebih kurang tujuh jam untuk dihabiskan dan dalam tempoh tersebut, anda akan mengulangi aliran permainan yang lebih kurang sama untuk semua bos. Anda hanya perlu menyelesaikan beberapa level yang mempunyai musuh biasa lalu bertarung dengan bos.

Walaubagaimanapun, No Straight Roads memang direka untuk dimain secara berulangan. Penulis yakin dengan perkara ini kerana setiap bos akan dikalahkan pada kali pertama pada tahap kesusahan Normal. Selepas itu, pertarungan mereka boleh dimain semula pada tahap kesusahan yang lebih mencabar seperti Hard dan Crazy. Terdapat juga mod permainan Parry Only.
Pada pendapat penulis, ini merupakan rekaan permainan yang bagus kerana ia memberi peluang kepada pemain-pemain untuk menguji tahap kemahiran mereka. Satu lagi perkara hebat ialah musuh bos kadangkala mengubah cara perlawanan mereka di tahap kesusahan berbeza.

Muzik mantap dan rekaan visual menarik

Ciri utama No Straight Roads ialah muzik dan memang tidak dinafikan Metronomik menghasilkan karya audio yang hebat dalam judul ini. Setiap lagu tema bos sedap didengar dan menjadi muzik latar yang seronok didengar semasa perlawanan bos.
Setiap bos mempunyai keunikan masing-masing dari segi genre muzik. Terdapat bos yang menggabungkan muzik rap dan dikir barat dan ada juga bos yang menggabungkan k-pop dan ketenteraan. Banyak idea menarik dipertunjukkan dalam No Straight Roads dan penulis memberi pujian tertinggi kepada Metronomik kerana ia menunjukkan mereka sangat kreatif.

Cuma ada satu kelemahan yang penulis rasa patut dinyatakan iaitu terdapat perlawanan bos di mana muzik latar dan bunyi-bunyi pertarungan tidak serasi. Ia menjadikan sesetengah pertarungan bos kurang memuaskan kerana pemain tidak dapat mencari rentak dan irama untuk beraksi.
Dari segi kualiti grafik dan rekaan visual, penulis rasa terdapat banyak persamaan antara judul ini dan Psychonauts (salah satu permainan kegemaran penulis). Rekaan watak-watak dan persekitaran kesemuanya mempunyai personaliti tersendiri. Warna juga digunakan dengan kreatif untuk menunjukkan emosi dan tema.

Apabila bermain di PC, kualiti grafik No Straight Roads sememangnya tidak setanding permainan AAA di luar sana. Ini bukan bermakna ia tidak mempunyai grafik cantik. Sebaliknya, penulis merasakan rekaan visual yang menarik dalam judul ini membuatkan ia lebih puas dipandang berbanding permainan yang mementingkan realisme.
Walaupun terdapat tekstur yang beresolusi rendah di beberapa tempat dan watak, ia tidak mengurangkan kecantikan keselurahan permainan ini.

Karya yang boleh dibanggakan peminat permainan video di Malaysia

No Straight Roads bukan satu permainan video AAA yang berskala besar dan mempunyai kandungan ratusan jam tetapi ia tetap sebuah permainan video yang bagus untuk sebuah studio tempatan baharu.
Memang benar judul ini ada kekurangannya tetapi ia juga mempunyai banyak idea unik yang jarang ditonjolkan dalam permainan-permainan lain yang dibangunkan oleh studio besar di luar sana.
Jika anda meminati permainan video yang lebih mementingkan rekaan audio berbanding tahap realisme kualiti grafik, anda memang patut cuba No Straight Roads!

SKOR AHKIR: 70/100
No Straight Roads telah dilancarkan di PC (Epic Games Store), PlayStation 4 (PS4), Xbox One, dan Nintendo Switch.


Sukan Olimpik ialah sukan antarabangsa yang diadakan setiap 4 tahun sekali dengan dua acara iaitu Olimpik Musim Panas dan Olimpik Musim Sejuk yang diadakan selang-seli dua tahun sekali. Tanpa disangkal lagi, Sukan Olimpik merupakan antara acara sukan yang paling berprestij yang mana lebih 200 negara menghantar atlet-atlet terbaik bagi menjulang
Untuk meraihkan Sukan Olimpik Musim Panas yang bakal berlangsung di bandar Tokyo, Jepun pada 2020, SEGA Games menerusikan tradisi video game bertemakan Olimpik dengan 4 jenis game berbeza untuk pelbagai platform. Selain Mario & Sonic at the Olympic Games Tokyo 2020, pemain akan berpeluang untuk bermain sebagai atlet Olimpik dalam Olympics Games Tokyo 2020 – The Official Video Game.
Apa itu Olympics Games Tokyo 2020 – The Official Video Game?

Sempena Sukan Olimpik Tokyo 2020, ini merupakan sebuah game rasmi yang menampilkan sukan-sukan tradisional Olimpik khas untuk peminat sukan di seluruh dunia.
Bagi edisi game rasmi Olimpik Tokyo 2020 pula, 16 jenis sukan Olimpik popular dimasukkan untuk pemain merasai pengalaman Olimpik tersendiri iaitu:

Lari 100m
Lari berpagar 100m
Lontar peluru
Lompat jauh
Renang gaya bebas 100m
Renang individual medley 200m
BMX
Tinju
Tenis berseorangan dan berpasangan
Ping pong berseorangan dan berpasangan
Bola tampar pantai
Bola sepak
Bola keranjang
Besbol
Ragbi 7 (akan datang pada September 2019)
Judo (akan datang pada November 2019)
Sukan mendaki (akan datang pada Februari 2020)
Lari berganti-ganti 100m (akan datang pada April 2020)

Lebih-lebih lagi, setiap jenis sukan di atas akan mengambil tempat di lokasi sebenar. Ini bermakna pemain boleh melihat seluruh stadium Olimpik Tokyo dan kawasan kampung sukan Olimpik di Harumi Waterfront dengan mata kepala sendiri dalam game ini!
Apa yang menarik tentang Olympics Games Tokyo 2020 – The Official Video Game?
Korang boleh hasilkan atlet mengikut raut wajah korang tersendiri melalui mod Detailed Edit
Olympics Games Tokyo 2020 – The Official Video Game benar-benar mengalu-alukan pemain untuk mencipta nama sendiri dengan atlet tersendiri dan pilih tahap kesukanan pemain yang dibahagikan ke dalam tiga kategori: Power, Speed dan Technique. Korang boleh menghasilkan atlet tersendiri dalam mod ‘Edit’ yang menampilkan pelbagai jenis pengubahsuaian yang agak teliti dari raut muka sehinggalah bentuk tubuh badan.
Korang juga boleh mengubahsuai pemakaian atlet mengikut citarasa korang tersendiri dan boleh menyalin pakaian yang sama untuk sukan lain. Terdapat pelbagai jenis pakaian ditawarkan dalam game seperti maskot rasmi Olimpik Tokyo 2020, Miraitowa, kostum ninja dan macam-macam lagi. Lebih menarik lagi, nama ahli pasukan untuk sukan berkumpulan mengikut nama-nama orang Malaysia seperti Liew, Awang, Hadi dan ramai lagi.
Untuk memakai pakaian yang dikunci, korang boleh dapatkan terus dengan menggunakan mata Available Points yang dikurniakan setiap kali perlawanan selesai
Melalui Olympic Games, korang boleh bermain secara solo untuk mengumpul pingat daripada setiap sukan. Tahap pertandingan terbahagi kepada tiga peringkat iaitu suku akhir (quarter finals), separuh akhir (semifinals) dan pertandingan akhir (finals). Selain itu, korang juga boleh bermain sehingga 2 orang untuk mod offline manakala 4 orang semasa mod online.
Cara bermain game ini bergantung kepada acara sukan tetapi kebanyakan kawalan game ini bergantung kepada kedua-dua joystick dan punat butang controller. Sebagai contoh, acara sukan lari dan lari berpagar mempunyai kawalan yang sama iaitu menekan butang X bertalu-talu untuk berlari dan melompat menggunakan joystick sebelah kiri.
Korang juga boleh menyusun sukan-sukan yang mahu dimainkan melalui Medley yang berfungsi seperti setlist lagu. Medley adalah satu senarai yang meletakkan sukan dipilih oleh pemain akan bermain secara automatik tanpa perlu kembali ke menu utama.

Untuk Rank Games pula, pemain akan bermain secara kompetitif untuk berhadapan dengan pemain dari seluruh dunia bagi merebut gelaran atlet terbaik dalam sukan yang dipertandingkan.
Dengan pelbagai sukan disertakan dalam game ini, korang boleh latih diri dan bagaimana cara sesuatu sukan itu dimainkan terlebih dahulu dalam mod Training. Semakin banyak korang main acara sukan, korang akan menerima petua-petua untuk mempertingkatkan kebolehan sukan yang boleh dibaca melalui segmen My Data.
Apa yang kurang menarik tentang Olympics Games Tokyo 2020 – The Official Video Game?

 via Gfycat
Semasa saya mula bermain Olympics Games Tokyo 2020 – The Official Video Game, saya perlu biasakan diri dengan kawalan dan arahan permainan itu. Setelah korang dapat tahu keseluruhan kawalan, ia agak mudah dan lama kelamaan, korang akan merasa bosan dengan kawalan yang hanya menekan butang sehingga ibu jari tangan jadi penat dan asyik memusing joystick.
AI atau karakter lawan berkomputer juga agak susah untuk dikalahkan terutamanya semasa permainan perseorangan. Semakin lama korang menuju ke peringkat akhir sukan berpingat, AI dalam peringkat akhir mempunyai kuasa luar biasa yang sukar untuk ditandingi.
Kawalan permainan untuk beberapa jenis sukan juga tidak begitu tepat. Sebagai contoh, bola sepak ada masalah untuk menghantar bola kerana penghantaran bola itu tiba-tiba tersasar ke kawasan lain dan tidak dihantar ke ahli pasukan kita. Terdapat juga kejadian glitch berlaku apabila pihak lawan berjaya menjaringkan gol tetapi bola berjaya ditepis keluar oleh penjaga gol tetapi pasukan lawan menerima satu mata kerana bola itu melepasi sedikit barisan jaring kotak bola sepak.
Setiap sukan ada kebolehan tersendiri dan ianya berbeza-beza untuk setiap sukan. Sebagai contoh, ada tiga kebolehan untuk sukan renang iaitu Spurt Speed, Swim Speed dan Dive Speed
Ingat tak saya kata tentang tahap kesukanan seseorang atlet? Game ini tidak menjelaskan apa sebenarnya ciri-ciri untuk setiap kebolehan ini dan kesan apa diberikan kepada kesemua 16 sukan dalam acara Olimpik ini. Lebih pelik lagi, semua pemain akan mempunyai tahap kebolehan yang berbeza untuk setiap sukan seperti di atas dan kebolehan itu tidak boleh diubahsuai atau dipertingkatkan kerana semua itu telah ditetapkan secara automatik dalam game.
Meskipun game ini dituju khas untuk peminat sukan Olimpik, cara permainan game rasmi sempena Olimpik Tokyo 2020 ini tidak setanding dengan game sukan popular lain seperti FIFA, eFootball PES, NBA dan lain-lain. Tetapi, ia tidaklah adil jika dibandingkan game yang menggabungkan pelbagai jenis sukan dengan game yang hanya fokus kepada satu sukan sahaja seperti FIFA & eFootball PES untuk bola sepak.
Secara kesimpulannya…

 via Gfycat
Walaupun ia tidak setanding game sukan popular di pasaran, Olympics Games Tokyo 2020 – The Official Video Game sebenarnya sangat menyeronokkan jika bermain bersama-sama seisi keluarga dan rakan-rakan.
Selain bermain 16 sukan, mengubahsuai muka atlet dan memakai pelbagai jenis pakaian, SEGA bakal berhadapan dengan atlet-atlet terkenal Jepun dalam masa terhad melalui satu update yang bakal menyusul.
Antara atlet yang akan ditampilkan dalam game ini adalah Katsumi Nakamura (sukan renang bebas 100m), Takeshi Matsuda (renang indivdual medley 200m), Ai Fukuhara, Miu Hirano, Hina Hayata (snooker), Kaho Sakaguchi, Reika Murakami (bola tampar pantai) Ryota Yamagata, Aska Cambridge (lari pecut 100m) dan Saori Yoshida (semua olahraga).
Olympics Games Tokyo 2020 – The Official Video Game kini telah dilancarkan di PS4 dan Nintendo Switch pada 24 Julai 2019.
Terima kasih kepada Epicsoft Asia atas kod permainan.
Untuk berita lanjut mengenai gaming dan e-sukan, ikuti kami di Facebook, Twitter dan Instagram.
Saksikan kami di YouTube.


Unit ulasan disediakan oleh OPPO Malaysia.
Dalam pasaran telefon pintar bajet rendah, terdapat beberapa model telefon pintar baharu yang sangat menarik. Antaranya ialah OPPO A53 yang dilancarkan oleh OPPO di Malaysia pada minggu lepas.
Walaupun dijual pada harga RM699, OPPO A53 mempunyai beberapa ciri-ciri menarik yang jarang dijumpai dalam telefon pintar bajet seperti skrin dengan kadar segar semula 90Hz dan kamera hadapan 16MP.
Persoalannya, adakah ini sebuah telefon pintar yang sesuai untuk pemain permainan mudah alih? Jom baca ulasan ini untuk ketahui jawapannya!

Skrin cerah dan lancar

Untuk seorang pemain permainan mudah alih, dua aspek paling penting adalah kualiti paparan dan audio. Dari segi kualiti paparan, OPPO A53 mempunyai skrin bersaiz 6.5 inci dengan resolusi 720 x 1600.
Seperti yang dinyatakan di atas, skrin ini juga mempunyai tetapan kadar segar semula 90Hz. Kelebihan ini membuatkan penggunaan beberapa aplikasi menjadi lebih lancar. Malangnya, ia tidak mewujudkan perbezaan besar dalam permainan.
Untuk menjimatkan bateri, pengguna boleh menurunkan kadar segar semula ke 60Hz. Dalam penggunaan seharian, penulis membiarkan sahaja skrin menggunakan tetapan kadar segar semula 90Hz kerana fon ini mempunyai bateri besar.
Pengalaman tontonan kandungan di YouTube dan Netflix tidak begitu memuaskan jika anda sudah biasa dengan resolusi HD penuh. Hal ini demikian kerana kualiti tertinggi yang boleh ditonton ialah 720p.

Pembesar suara yang agak hebat

Semasa menguji pembesar suara OPPO A53 dengan beberapa aplikasi dan permainan, penulis terkejut dengan tahap kekuatan pembesar suara yang dipasang dalam telefon pintar ini.
Pada tetapan suara maksima, telefon pintar ini mengeluarkan audio yang sangat kuat. Tiada masalah jika anda ingin menggunakan telefon ini dalam persekitaran yang bising.
Seperti kebanyakan telefon pintar bajet rendah, OPPO A53 masih mempunyai sebuah bicu 3.5mm untuk fon telinga berwayar. Perkara ini semestinya menggembirakan mereka yang lebih suka menggunakan fon telinga berwayar.

Sesuai untuk permainan dalam talian

OPPO A53 sememangnya bukan sebuah telefon pintar khas untuk gaming. Oleh itu, kebanyakan permainan yang memerlukan kuasa grafik yang tinggi seperti Asphalt 9 dan Black Desert Mobile tidak boleh dimain dengan lancar.
Untuk permainan dalam talian yang selalunya dimain oleh pengguna telefon pintar di Malaysia seperti PUBG Mobile, Call of Duty: Mobile (CODM), dan Mobile Legends: Bang Bang (MLBB), kesemuanya boleh dimain dengan lancar.
Walaubagaimanapun, tetapan grafik untuk permainan penembakan seperti PUBG Mobile dan CODM perlu diturunkan ke tetapan paling rendah untuk membolehkan permainan kadar bingkai tinggi (60FPS).
Kelebihan skrin dengan kadar segar semula 90Hz tidak dapat digunapakai dalam permainan tetapi pengalaman permainan di OPPO A53 tetap memuaskan. Fon ini mempunyai skrin yang cerah dan kualiti audio yang mantap.

Telefon pintar bajet rendah untuk pemain biasa

RM699 ialah harga yang sesuai untuk OPPO A53 dan penulis percaya pemain permainan mudah alih dalam talian akan rasa puas hati dengan telefon pintar ini.
Untuk permainan seperti MLBB, PUBG Mobile, dan CODM, fon ini memang sesuai kerana ia mempunyai bateri yang berkapasiti 5,000mAh dan juga fungsi pengecasan pantas 18W.
Dari segi aspek-aspek lain seperit kamera, reka bentuk, dan perisian, pendek kata telefon pintar OPPO A53 biasa-biasa sahaja dalam aspek-aspek tersebut.

Kelebihan:

Skrin dengan kadar segar semula 90Hz
Bateri berkapasti 5,000mAh
Pengecasan pantas 18W
Pembesar suara yang kuat

Kelemahan:

Kadar segar semula 90Hz tidak boleh diaplikasikan dalam permainan


Unit ulasan disediakan oleh OPPO Malaysia.
Model terbaru dalam barisan produk siri “A” daripada OPPO iaitu OPPO A93 kini telah tiba di Malaysia. Seperti telefon pintar lain dalam siri “A”, OPPO A93 diiklankan sebagai telefon pintar serba boleh dan tidak memberi fokus berat terhadap kualiti kamera seperti siri Reno daripad OPPO.
Daripada pandangan pertama, telefon pintar ini memang nampak ibarat sebuah pakej lengkap yang bersesuaian dengan tanda harganya iaitu RM1,299. Ia mempunyai skrin Super AMOLED, 8GB RAM, empat kamera belakang serta dua kamera depan.
Jelas sekali telefon ini ditujukan kepada pengguna bajet pertengahan di mana ia bersaing dengan telefon pintar popular lain seperti Samsung A51 dan Poco X3. Adakah OPPO mampu menewaskan saingannya dengan OPPO A93, terutamanya dari segi kebolehan untuk gaming?
Itulah persoalan yang akan dijawab dalam ulasan ini!

Cukup berkuasa untuk kebanyakan permainan dalam talian

Untuk permainan-permainan mudah alih yang popular di Malaysia seperti Mobile Legends: Bang Bang (MLBB), PlayerUnknown’s Battlegrounds (PUBG) Mobile, dan Call of Duty: Mobile (CODM), OPPO A93 langsung tidak menghadapi apa-apa masalah dari segi kelancaran permainan.
Ia boleh menampung ketiga-tiga permainan di atas pada tetapan grafik gabungan medium dan high. Contohnya, telefon ini boleh bermain pada tetapan HD dan kadar bingkai tinggi dalam PUBG Mobile. Ia juga boleh main MLBB pada tetapan grafik tertinggi.
Satu ciri hebat fon ini ialah penulis langsung tidak merasakan kepanasan apabila bermain apa-apa permainan, walaupun bermain selama sekitar tiga hingga empat jam. RAM berjumlah 8GB juga membolehkan penukaran antara permainan dan aplikasi dapat dilakukan dengan lancar.

Tidak (atau belum) sesuai untuk pemain Genshin Impact

Salah satu permainan mudah alih yang kini menjadi kegilaan ramai pemain di Malaysia ialah Genshin Impact. Oleh itu, penulis juga mencuba permainan tersebut di peranti ini dan malangnya, ia tidak menujukkan prestasi yang bagus.
Nampaknya Genshin Impact masih belum disesuaikan (optimised) untuk OPPO A93. Apabila bermain permainan ini di OPPO A93, banyak ciri grafik seperti texture tanah, pokok, dan wajah watak-watak tidak muncul.
Penulis telah membuang dan memuat turun semula permainan ini dan masalah ini tetap ada. Menurut pencarian Google penulis, masalah ini juga dihadapi oleh pengguna-pengguna peranti lain seperti iPhone 6s dan iPad.
Pada waktu ini, penulis tidak boleh mencadangkan OPPO A93 kepada mereka yang ingin bermain Genshin Impact. Kita perlu tunggu miHoYo keluarkan patch untuk memperbaiki masalah ini.

Boleh hadam Asphalt 9

Para pembaca MyGameOn sudah tahu bahawa penulis sentiasa akan menggunakan Asphalt 9 sebagai salah satu permainan untuk menguji kuasa grafik sesebuah telefon pintar dan ia tetap digunakan untuk menguji OPPO A93.
Pendek kata, Asphalt 9 boleh dimain dengan lancar di OPPO A93. Walaubagaimanapun, terdapat beberapa ketika di mana permainan ini akan beku selama satu saat tetapi perkara ini tidak berlaku dengan begitu kerap.
Ini adalah perkara yang biasa untuk kebanyakan telefon pintar yang dijual dalam ruang harga pertengahan. Ia juga membuktikan OPPO A93 boleh main kebanyakan permainan luar talian yang boleh dimuat turun melalui Google Play Store.

Tak perlu risau tentang bateri

Sama seperti telefon pintar OPPO Ren 4 Pro yang jauh lebih mahal (RM2,399), OPPO A93 mempunyai kapasiti bateri 4,000 mAh. Kapasiti sebegini lebih daripada cukup untuk pengalaman permainan yang memuaskan.
Bateri telefon ini juga datang bersama teknologi pengecasan pantas 18W yang mampu mengecasnya dari 1% hingga 100% dalam tempoh sekitar 1 jam 15 minit.
Bagi anda yang masih menggunakan fon telinga berwayar seperti penulis, jangan risau. OPPO A93 masih belum tewas dengan trend penghapusan bicu 3.5mm. Selain itu, telefon ini hanya mempunyai satu pembesar suara di bahagian bawah tetapi ia agak memuaskan.
Dari segi pengalaman tontonan kandungan di YouTube dan Netflix, pembesar suara OPPO A93 berbunyi sedikit pecah di tetapan tertinggi. Oleh itu, ia lebih sesuai ditetapkan pada kadar 80%. Paparan Super AMOLED dengan resolusi 1080p juga harus dipuji kerana ia memaparkan kualiti imej dan warna yang baik.

Sekadar sesuai, tiada kelebihan jelas
OPPO A93 boleh dikatakan sebagai telefon pintar yang “selamat”. Ia tidak mempunyai apa-apa kelemahan yang ketara tetapi ia juga tidak mempunyai apa-apa kekuatan yang mampu menjadikannya pilihan utama untuk peminat permainan mudah alih.
Kualiti kamera belakang dan depan telefon pintar ini tidak begitu mengagumkan dan ia tidak mempunyai tetapan kadar segar semula skrin untuk 90Hz atau lebih tinggi. Kekurangan-kekurangan ini membuatkan penulis sukar untuk mencadangkan telefon pintar ini.
Jika anda sudah pun membeli telefon ini, tidak perlu mengeluh. Ia tetap merupakan satu pilihan yang bagus pada tanda harga tersebut.
Untuk membeli OPPO A93, anda boleh melayari laman web rasmi OPPO atau laman-laman rasmi Shopee dan Lazada jenama tersebut.

Kekuatan:

Paparan Super AMOLED 1080p yang cantik dan cerah
Bateri tahan lama
Pengalaman permainan yang lancar dan memuaskan

Kelemahan:

Tiada tetapan kadar segar semula tinggi
Kualiti kamera biasa-biasa sahaja


Unit ulasan disediakan oleh OPPO Malaysia.
Bukan mudah untuk mencari fon telinga nirwayar yang berkualiti tinggi dan dijual pada harga mampu beli. Kebanyakkan fon telinga nirwayar yang selalunya mendapat ulasan bagus berharga dari RM300 hingga RM1,000.
OPPO baru ini melancarkan OPPO Enco W11. Ia dijual pada harga RM159, satu tanda harga yang agak berpatutan berbanding fon telinga nirwayar yang dilancarkan oleh OPPO sebelum ini iaitu OPPO Enco W31 (RM259).
Penulis berpeluang mencuba OPPO Enco W11 selama lebih kurang dua minggu dan penulis agak terkejut dengan prestasi fon telinga nirwayar ini. Jom baca ulasan ini untuk tahu apa pendapat penulis mengenai produk ini.

Murah dan mantap

Perkara pertama yang diuji untuk setiap fon telinga nirwayar ialah kualiti audio. Untuk pendengaran lagu dan tontonan kandungan, OPPO Enco W11 memang tidak mengecewakan.
Penulis sering menggunakan fon telinga untuk mendengar lagu dan siniar (podcast) apabila menaiki pengangkutan awam seperti LRT dan MRT. Kualiti audio kekal jelas dan kuat walaupun digunakan dalam keadaan yang sesak.
Dari segi tahap bass pula, prestasinya biasa-biasa sahaja tetapi untuk pendengar biasa seperti penulis, ia sudah cukup memuaskan. Lagu yang banyak menonjolkan bass dapat didengar pada tahap yang memuaskan.
Jika anda sedang mencari fon telinga nirwayar yang sesuai dipakai semasa bersenam, OPPO Enco W11 ialah pilihan yang sesuai. Ia mempunyai penilaian IP55 untuk ketahanan air dan ketahanan habuk.
Kualiti panggilan fon telinga ini agak memuaskan. Penulis tidak menerima apa-apa maklum balas negatif daripada semua pemanggil yang penulis hubungi.

Pelbagai kawalan sentuh

Salah satu cara kawalan fon telinga nirwayar yang sering ditemui ialah jeda (pause) lagu dengan menanggalkan sebelah fon telinga. Penulis agak terkejut dengan OPPO Enco W11 kerana ia tidak mempunyai ciri ini. Pada pendapat penulis, ia satu ciri yang agak penting.
Walaubagaimanapun, fon telinga ini mempunyai pelbagai kawalan sentuh lain yang tetap membantu pengguna. Anda boleh sentuh sekali salah satu fon telinga untuk jeda lagu dan sentuh lagi sekali untuk sambung lagu. Ia juga boleh digunakan semasa tontonan video.
Memainkan lagu yang seterusnya boleh dilakukan dengan menyentuh fon telinga kanan dua kali dan sebaliknya boleh dilakukan dengan menyentuh fon telinga kiri dua kali. Panggilan juga boleh diangkat dan diletak dengan cara yang sama.
Tahap suara juga boleh dikawal dengan kawalan sentuh. Sentuh lama fon telinga kanan untuk tinggikan tahap suara dan sebaliknya untuk rendahkan tahap suara.
Kesemua kawalan di atas boleh digunakan dengan amat mudah dan semua bertindak balas pantas.

Tidak sesuai untuk mobile gamer

Malangnya, OPPO Enco W11 tidak mempunyai mod kependaman rendah (low latency) yang membuatkannya sesuai untuk permainan video mudah alih.
Penulis main permainan-permainan popular seperti PUBG Mobile dan Mobile Legends: Bang Bang (MLBB) untuk menguji kependaman fon telinga ini. Pendek kata, ia memang tidak sesuai untuk permainan.
Apabila digunakan untuk bermain PUBG Mobile, bunyi tembakan dan pergerakan musuh terdapat kelewatan yang agak jelas. Untuk MLBB pula, kelewatan bunyi tidak terlalu ketara tetapi masih boleh dikesan.
Untuk anda yang mencari fon telinga nirwayar yang sesuai untuk gaming, anda perlu cari produk lain. OPPO Enco W11 lebih sesuai untuk pendengaran lagu dan tontonan video.

Tidak tahan lama

Ciri paling mengecewakan OPPO Enco W11 ialah kapasiti baterinya. Pada tahap suara maksima, penulis dapat menggunakan fon telinga ini untuk tempoh lebih kurang 3 jam sahaja.
OPPO sendiri menjanjikan fon telinga ini boleh digunakan selama 5 jam dengan pengecasan penuh tetapi hanya pada tahap suara 50%. Pada pendapat penulis, tahap suara 50% langsung tidak mencukupi dan tidak patut dijadikan kayu ukur.
Berkas OPPO Enco W11 mempunyai kapasti bateri 400mAh dan ia membenarkan fon telinga dicaj sepenuhnya sebanyak empat kali. Walaubagaimanapun, pengecasan penuh berkas dan fon telinga kedua-duanya mengambil masa lebih kurang dua jam.
Ini memaksa penulis untuk menggunakan fon telinga ini dengan kitaran “penggunaan 3 jam, pengecasan 2 jam, dan ulang”. Ia memang kurang memuaskan jika anda mahu menggunakannya sehari suntuk.

Fon telinga nirwayar bajet yang disyorkan

Untuk mereka yang selalunya tidak menggunakan fon telinga selama lebih daripada 3 jam, OPPO Enco W11 memang pilihan yang bagus. Ia mempunyai kualiti audio yang baik dan kawalan-kawalan sentuh yang mudah diguna.
Saiz kecil fon telinga ini juga membuatkan ia selesa dipakai dan mudah disimpan dalam poket atau beg. Jika anda selalu menaiki pengakutan awam atau kerap berjalan kaki, produk ini tidak akan mengecewakan anda.
Berminat membeli OPPO Enco W11? Anda boleh memesan fon telinga ini secara dalam talian melalui laman rasmi OPPO, Lazada, dan Shopee.

Kekuatan:

Kualiti audio bagus
Reka bentuk ringkas tetapi menarik
Kawalan sentuh mudah
Tahan air dan habuk

Kelemahan:

Bateri kapasiti rendah
Tiada mod kependaman rendah

SKOR AKHIR: 80/100


Unit review disediakan oleh OPPO Malaysia.
Pada awal bulan Mei, OPPO telah melancarkan fon telinga nirwayar terbaru mereka iaitu OPPO Enco W31. Ia merupakan produk yang lebih murah berbanding fon telinga nirwayar OPPO yang dilancarkan sebelum ini iaitu OPPO Enco Free (berharga RM499).
OPPO Enco W31 dilancarkan dengan harga RM259. Anda boleh mendapatkannya secara dalam talian melalui gedung rasmi OPPO di Shopee.
Penulis berpeluang mencuba fon telinga nirwayar OPPO Enco W31 bermula dari penghujung bulan April dan kini penulis ingin mengongsikan pendapat mengenai produk ini.
Kualiti audio yang memuaskan

Perkara yang paling penting bagi sepasang fon telinga ialah kualiti audionya. Dari segi aspek ini, OPPO Enco W31 mempunyai prestasi yang agak memuaskan.
Kualitinya tidak sehebat fon telinga nirwayar yang lebih mahal seperti Samsung Galaxy Buds dan Apple AirPods tetapi ia masih sedap didengar untuk kegunaan harian seperti mendengar lagu dan menonton video atau siri Netflix.
Terdapat dua mod pendengaran yang boleh diakses melalui menyentuh fon telinga kiri dua kali iaitu Balanced Mode dan Bass Mode. Pada pendapat penulis, perbezaan antara kedua-dua mod tersebut tidak begitu ketara dan Bass Mode kadangkala membuatkan kesan bass menjadi terlebih lalu menjadikan lagu kedengaran kabur.
Dalam keadaan Balanced Mode, penulis agak kagum dengan kebolehan OPPO Enco W31 untuk mengekalkan kualiti audio yang baik apabila tetapan suara ditinggikan pada tahap tinggi. Ia masih mengeluarkan bunyi yang kuat sambil mengekalkan kualiti audio yang jelas.
Tahan lama dan selesa dipakai

Menurut iklan yang dikeluarkan oleh OPPO Malaysia sendiri, OPPO Enco W31 mempunyai kehidupan bateri selama 15 jam. Pada mulanya, penulis tidak percaya kenyataan tersebut tetapi setelah menggunakannya, baru penulis faham apa yang dimaksudkan.
Apabila dicaj sehingga penuh, fon telinga tersebut dapat digunakan selama tiga jam dan bekasnya boleh digunakan untuk caj semula sehingga penuh sebanyak empat hingga lima kali.
Untuk menguji perkara ini, penulis memakai fon telinga ini selama tiga jam dalam tempoh lima hari tanpa mengecas bekasnya yang berbentuk bulat. Pendek kata, fon telinga nirwayar ini memang dapat digunakan selama lebih kurang 15 jam dengan penggunaan sebegini.
Jelas sekali OPPO Enco W31 mempunyai kehidupan bateri yang sangat bagus. Bentuk dan keringanan juga memainkan peranan dan penulis tetap rasa selesa walaupun memakai fon telinga ini selama tiga jam.
Selain daripada wayar pengecasan USB type-C, pembeli juga akan mendapat dua pasang earbuds lebihan untuk lubang telinga berlainan saiz dalam kotak produk ini. Ini memastikan anda boleh menggunakan saiz yang sesuai dengan saiz lubang telinga anda.
Tidak sesuai untuk gaming

OPPO Enco W31 tidak diiklankan sebagai fon telinga nirwayar yang sesuai untuk permainan video mudah alih dan seperti yang dijangka, ia mengalami kelewatan (latency) yang agak teruk apabila digunakan semasa bermain permainan seperti PUBG Mobile dan Call of Duty: Mobile.
Apabila penulis menembak dalam permainan video, kelewatan bunyi tembakan boleh dikatakan mencapai hampir satu saat. Tidak seperti Realme Buds Air, ia tidak mempunyai mod Super Low Latency yang memang dicipta khas untuk tujuan gaming.
Selain itu, kawalan sentuhan OPPO Enco W31 juga tidak begitu memuaskan. Selain daripada mengubah antara Balanced Mode dan Bass Mode, pengguna boleh memainkan lagu yang seterusnya dengan menyentuh fon telinga kanan dua kali.
Satu lagi fungsi sentuhan yang ada pada fon telinga ini ialah anda boleh mengangkat dan meletakkan panggilan dengan menyetuh dua kali mana-mana fon telinga yang sedang dipakai.
Penulis berpendapat ia lebih memuaskan jika kawalan sentuhan juga boleh digunakan untuk menghentikan muzik atau sekurang-kurangnya memperlahankan audio.
Salah satu fungsi yang dihargai oleh penulis ialah lagu akan diberhentikan apabila salah satu fon telinga dikeluarkan dari telinga.
Berbaloi dengan harga RM259
Pada pendapat penulis, fon telingar berwayar tetap menjadi pilihan terbaik untuk penggemar permainan video. Jika anda tidak mementingkan kemudahan nirwayar, fon telinga berwayar masih patut dijadikan pilihan utama kerana anda boleh mendapatkan produk yang lebih murah dengan kualiti audio yang lebih baik.
Jika anda banyak bergerak ketika memakai fon telinga dan wayar fon telinga sering menjadi gangguan, OPPO Enco W31 merupakan produk bawah RM300 yang disyorkan.
Gabungan bateri tahan lama serta kualiti audio yang memuaskan membuatkan fon telinga ini sesuai untuk kebanyakan pengguna biasa yang hanya mahu mendengar muzik dan podcast serta menonton video atau siri televisyen.
Ikuti kami di Facebook dan Instagram.
Saksikan kami di YouTube.


Unit ulasan disediakan oleh OPPO Malaysia.
Teknologi active noise cancellation (ANC) makin hari makin menjadi popular dalam segmen fon telinga nirwayar. Ia amat membantu dalam keadaan-keadaan sesak seperti apabila anda menaiki pengangkutan awam atau berada di tempat membeli-belah.
OPPO telah memulakan langkah mereka ke dalam dunia fon telinga nirwayar ANC dengan produk terbaru mereka OPPO Enco W51. Dijual pada harga RM369, OPPO menjanjikan senarai ciri-ciri yang padan dengan barangan audio berkualiti tinggi seperti pengecasawan nirwayar dan ketahanan air serta habuk.
Namun, mereka tidak menjanjikan apa-apa mod kependaman rendah yang membuatkannya sesuai untuk permainan video mudah alih. Walaubagaimanapun, ia hadir bersama Bluetooth 5.1 dan sistem penghantaran audio yang dikatakan mempunyai tahap kependaman rendah.
Jom kita uji ciri tersebut dengan beberapa permainan!

Sekadar memuaskan untuk permainan MOBA seperti Mobile Legends dan Wild Rift

Jika anda gemar bermain permainan-permainan mobile MOBA seperti Mobile Legends: Bang Bang (MLBB) dan League of Legends: Wild Rift, OPPO Enco W51 akan memberikan anda pengalaman audio yang memuaskan.
Permainan-permainan seperti ini lebih mementingkan komunikasi antara pemain daripada audio dalam permainan. Oleh itu, mikrofon OPPO Enco W51 yang berkualiti tinggi menjadi satu kelebihan.
Penulis tidak dapat menguji prestasi mikrofon fon telinga ini di kawasan sesak kerana Perintah Kawalan Pergerakan Bersyarat (PKPB) masih sedang dikuatkuasa di Lembah Klang. Dalam keadaan yang tidak bising, mikrofon ini menonjolkan kualiti suara yang sangat bagus untuk panggilan dan bualan suara.

Tidak sesuai untuk permainan penembakan

Para peminat Garena Free Fire, Call of Duty: Mobile (CODM), dan PUBG Mobile patut fikir sejenak sebelum membeli fon telinga ini. Walaupun prestasi audionya agak bagus, kependaman dalam permainan penembakan memang akan mengganggu permainan.
Bunyi tembakan dan pergerakan kaki dapat didengar tetapi selepas lebih kurang beberapa milisaat telah berlalu. Untuk pemain permainan penembakan, tindak balas pantas sangat penting dan kekurangan seperti ini akan menjejaskan kemahiran anda untuk beraksi dengan baik.
OPPO sepatutnya melengkapkan OPPO Enco W51 dengan tetapan kependaman rendah yang boleh diaktifkan ketika waktu permainan seperti yang dipasang di realme Buds Air Neo.

Pakej lengkap untuk pengguna biasa

Dari perspektif pengguna biasa dan bukan seorang gamer, penulis rasa OPPO Enco W51 sepasang fon telinga nirwayar yang sangat bagus. Kualiti audio untuk muzik dan video adalah jelas dan kuat. Walaubagaimanapun, suara menjadi “pecah” pada tetapan tertinggi. Kebiasaanya tetapan 80% memberikan kualiti audio terbaik.
Pembaca harus tahu bahawa penulis sendiri jarang menggunakan produk audio yang hadir bersama ANC dan penulis juga tak dapat mengujinya dalam keadaan yang sesak. Oleh itu, penulis tidak mampu memberi ulasan yang tepat mengenai ciri ini.
Pada pendapat penulis, ANC OPPO Enco W51 memang mewujudkan perbezaan apabila diaktifkan. Penulis mengujinya dengan mengaktifkan ANC dan menonton televisyen pada waktu yang sama. Suara yang datang daripada televisyen boleh dikatakan hampir tidak didengari sepenuhnya.
Bateri fon telinga ini pula berjumlah 480mAh untuk bekasnya dan 25mAh untuk fon telinga. Ia dapat tahan selama lebih kurang tiga jam apabila digunakan pada tahap suara 80%.
Jika anda berminat untuk membeli OPPO Enco W51, anda boleh mendapatkannya dari Shopee dan Lazada.
Ikuti kami di Facebook dan Instagram.
Saksikan kami di YouTube.


Unit ulasan disediakan oleh Oppo Malaysia
Fon telinga nirwayar adalah trend terkini yang digemari oleh ramai orang termasuklah gamers. Ditambah teknologi active noise cancellation (ANC), ia merupakan pilihan terbaik untuk bermain permainan video mudah alih di mana-mana sahaja. Di dalam tren, bas ataupun di kawasan senyap seperti di pejabat ketika waktu makan tengahari.
Oppo Enco X adalah produk terbaru dengan Dynaudio yang memberikan pengalaman audio terbaik.
Penulis mencuba memakai Oppo Enco X ini ketika bermain permainan mudah alih. Jom baca!

Legends of Runeterra, Wild Rift dan Mobile Legends sedap didengari

Kelebihan fon telinga ini adalah kualiti audio yang ditunjukkan. Ketika penulis mencuba permainan terkini seperti Runeterra (permainan kad), Wild Rift dan Mobile Legends, tak dinafikan kualiti audionya sangat jelas dan sedap didengari. Tetapan audio pada kadar 100% kedengaran agak melampau jadi pada tahap 70 hingga 80 peratus adalah sesuai dan tidak bingit.

Bagaimanapun, yang sedikit mengganggu perhatian penulis adalah tiada bunyi clicking jika ingin menukar lagu dalam Spotify atau aplikasi muzik. Saya menekan pada belakang fon telinga sebanyak dua kali untuk menukar lagu di mana lagu bertukar tapi tiada rasa clicking tersebut. Namun, jika sudah biasa, ia bukanlah satu masalah pada jangka panjang.
Untuk menukar mod transparency dan ANC, hanya semudah tap dan hold di belakang.
Yang menarik perhatian penulis ialah betapa mudahnya untuk menurun dan menaikkan volum. Saya hanya perlu slide jari ke atas dan ke bawah di belakang fon telinga ini untuk menukar volum.

PUBG Mobile dan game FPS kurang sesuai dimainkan

Mendengar bunyi tapak kaki dan tembakan yang didaftarkan sebagai bunyi secara langsung adalah penting bagi peminat permainan FPS. Oleh itu, penulis mencubanya ketika bermain PUBG Mobile dan COD Mobile. Keputusannya agak mengecewakan.
Setiap bunyi didaftarkan hampir 70 milisaat jadi ia bukanlah sesuai untuk permainan FPS. Namun, penulis tiada masalah untuk berkomunikasi dengan kawan-kawan. Audio jelas dan tiada masalah.
Ia mungkin tidak boleh menandingi Airpods Pro atau Huawei Buds Pro namun anda boleh menggunakannya untuk bermain permainan mudah alih lain bukan FPS tanpa masalah.

Pelbagai mod boleh dicuba
Oppo Enco X mempunyai empat mod iaitu Max Noise Cancellation, Noise Cancellation, Noice Cancellation Off dan Transparency. Dalam mod pertama, saya mencubanya ketika menaiki LRT yang lebih bising dan kehadiran orang bercakap di tepi. Saya kagum dengan teknologi ANC yang mana tiada bunyi apabila audio lagu dimainkan pada tahap suara lebih 60% menenggelamkan bunyi sekeliling.
Di dalam kereta dan juga bas juga lebih jelas apabila menggunakan mod pertama. Tiada bunyi selain muzik dimainkan di Spotify yang kedengaran. Mod ini juga mudah untuk ditukaar, tidak sampai satu saat untuk mendengar kawan anda ingin berbual atau terus dengar podcast/lagu.
Ia juga mempunyai ketahanan IP54 dan tiada masalah jika terkena titisan hujan ataupun peluh ketika workout.
Selain itu, Enco X mempunyai rekaan ergonomik yang memang sesuai untuk bentuk telinga. Saya seperti tak merasa ia berada di telinga sepanjang penggunaan dan ia djuga didatangi dengan empat jenis tip telinga. Medium paling sesuai digunakan.
Dari segi ketahanan bateri, saya berjaya mendapatkan selama 4 jam 15 minit penggunaan dengan ANC manakala lebih lima jam dengan ANC dibuka di mana tahap suara adalah pada 50%. Ia bukanlah yang terbaik tapi memadai untuk anda yang ingin mendengar muzik buat masa lama.
Oppo Enco X kini boleh didapatkan dengan harga RM699.


Unit review disediakan oleh OPPO Malaysia.
Telefon pintar bertaraf flagship yang dilancarkan pada waktu ini jarang sekali dijual pada harga bawah RM3,000. Perkara ini tidak mengejutkan kerena peranti sebegitu selalunya mempunyai ciri-ciri yang sangat hebat. Persoalannya, adakah ia berbaloi?
Pada awal bulan Mac, OPPO telah melancarkan fon flagship terbaru mereka iaitu OPPO Find X2. MyGameOn telah diberi peluang untuk mengulaskan versi yang lebih premium iaitu OPPO Find X2 Pro. Ia mempunyai beberapa ciri yang lebih hebat berbanding model biasa yang akan diceritakan dengan lebih lanjut sebentar lagi.
Sebelum bermula dengan pengulasan ini, mari kita lihat senarai spesifikasi OPPO Find X2 Pro:

OS: ColorOS 7.1, berdasarkan Android 10
CPU: Qualcomm Snapdragon™ 865, octa-core 64-bit, kelajuan sehingga 2.84GHz
GPU: Adreno 650
RAM: 12GB
Storan dalaman: 512GB
Bateri: 4,260mAh dengan pengecasan pantas SuperVOOC 2.0 Flash Charge (65W)

Skrin Mantap Tetapi Ada Satu Kelemahan

Antara ciri OPPO Find X2 Pro yang paling ditonjolkan ialah kebolehannya untuk menggunakan resolusi QHD+ (3168 x 1440) bersama kadar segar semula 120Hz. Walaupun penggunaan sebegini menghabiskan bateri pada kadar yang lebih tinggi, ia dibantu oleh fungsi pengecasan pantas yang sangat berkesan.
Ia tetap harus dinyatakan bahawa kadar segar semula 120Hz ini bukan sesuatu ciri mustahak. Kebanyakan permainan video mudah alih mengehadkan kadar segar semula pada 60Hz. Aplikasi media sosial pula memang nampak lebih lancar tetapi tidak berbaloi mengorbankan bateri demi kelancaran yang sedikit ini.
Pengguna masih boleh pilih untuk menggunakan resolusi FHD+ (2376 x 1080) dan kadar segar semula 60Hz untuk menjimatkan bateri. Apabila berada di rumah, penulis menggunakan tetapan QHD+ 120Hz kerana boleh mengecas dengan pantas dan bertukar ke QHD+ 60Hz apabila berada di luar untuk menjimatkan bateri.

Dari segi pengalaman menonton video dan bermain permainan video mudah alih, penulis hanya mampu memberi pujian. Skrin OLED bersaiz 6.7 inci ini memaparkan kualiti gambar dan warna yang jelas dan cerah. Fon ini juga boleh digunakan untuk tonton Netflix pada resolusi HD penuh dan juga mempunyai fungsi HDR.
Jika anda tidak gemar skrin berlengkung, anda akan dapati itulah satu-satunya kelemahan skrin ini. Penghujung kiri dan kanan skrin ini mempunyai lengkung yang agak ketara dan penulis seringkali tersalah tekan atau sentuh lengkung tersebut apabila menggunakan aplikasi seperti YouTube di mana pemilihan kualiti video terletak di penghujung skrin.

Kuasa Pemprosesan Dan Kualiti Grafik Yang Mantap

Dengan harga setanding PC dan komputer riba gaming, OPPO Find X2 Pro harus mempunyai kepantasan dan kecekapan yang sangat tinggi. Dalam penggunaan seharian, fon ini tidak menunjukkan sebarang masalah atau keperlahanan walaupun apabila lebih daripada 10 aplikasi dibuka sekaligus.
Satu fungsi yang berguna ialah pengguna boleh kunci apa-apa aplikasi yang dibuka agar ia tidak dapadamkan apabila menekan butang “clear” untuk padam semua aplikasi lain yang sedang berjalan.
Apabila bercakap tentang kebolehan fon ini untuk main permainan video mudah alih, tidak ada apa-apa kritikan yang boleh dibangkitkan. Ia boleh main semua permainan dengan sangat lancar pada tetapan grafik tertinggi termasuklah Black Desert Mobile. Kalau nak main dua atau tiga permainan berlainan sekaligus pun boleh!

Teknologi Pengecasan Pantas Yang Menakjubkan

Kehidupan bateri fon ini ialah sesuatu yang tidak perlu dirisaukan oleh pengguna. Dengan pengecasan penuh pada permulaan hari, penulis dapat menggunakannya sehingga waktu malam dan ia masih mempunyai sekitar 15% bateri. Penulis banyak menggunakan fon ini untuk semak media sosial dan menghabiskan sekurang-kurangnya satu jam bermain permainan seperti Mobile Legends: Bang Bang dan Call of Duty: Mobile.
Satu lagi perkara yang menakjubkan tentang fon ini ialah fungsi pengecasan pantas SuperVOOC 2.0. Hanya dalam masa 45 minit, fon ini boleh dicas dari 2% sehingga 100%. Penulis pernah meninggalkan fon ini untuk dicas sementara pergi ke tandas selama 10 minit dan ia mampu mengecas sebanyak 15% bateri. Sangat hebat!
Malangnya, fon ini tidak mempunyai sebuah headphone jack tetapi ia datang bersama sepasang earphones yang menggunakan penyambung USB type-C. Seperti yang dijangka, earphones yang datang bersama fon ini kualitinya tidak begitu hebat.
Bagi anda yang tidak mempunyai sepasang earphones nirwayar atau penyambung USB type-C ke headphone jack, ini bermaksud anda perlu mengeluarkan duit untuk mendapatkan pengalaman audio yang lebih memuaskan.

Kamera Berkualiti Profesional

Sebuah telefon pintar tidak layak bertanding dalam kategori flagship jika ia tidak mempunyai kamera berkualiti tinggi setanding kamera DSLR. Kamera yang terdapat di Oppo Find X2 Pro menampilkan prestasi yang sangat memuaskan.
Kamera utama 48MP di belakang menggunakan sensor Sony IMX689 dan kamera ultra-wide pula menggunakan sensor Sony IMX586. Kedua-duanya mampu mengambil gambar yang mempunyai butiran yang jelas serta warna yang menyerlah.
Kamera ketiga di belakang ialah kamera 13MP periscope telefoto. Ia mempunyai kebolehan untuk zoom 60x tetapi kualiti gambar pada jarak ini tidak begitu bagus. Walaubagaimanapun, zoom pada tahap 10x menunjukkan kualiti yang baik.

Kamera hadapan juga sangat memuaskan. Jika anda seorang penggemar mengambil selfie, fon ini tidak akan mengecewakan anda. Ia sangat sesuai untuk golongan pempengaruh dan vlogger.
Apa yang membuatkan penulis betul-betul kagum dengan kamera fon ini ialah kualiti rakaman video. Video yang dirakam pada tetapan 4K 60fps bersama fungsi ultra-steady mampu menghasilkan video yang nampak seperti ia dirakam menggunakan kamera yang digunakan jurugambar profesional.

Kepuasan Bernilai RM4,599?

Kepuasan mengguna OPPO Find X2 Pro tidak dapat dinafikan. Ia sememangnya sebuah telefon pintar kategori flagship yang layak bertanding dengan fon flagship lain.
Apabila berfikir secara rasional, ramai orang lebih selesa menghabiskan sekitar RM2,000 sehingga RM3,000 untuk sebuah telefon pintar baharu. Oleh itu, adakah berbaloi untuk membeli OPPO Find X2 Pro pada harga RM4,599?
Untuk pengetahuan pembaca, ia lebih mahal berbanding Samsung Galaxy S20+ (RM3,999) dan iPhone 11 256GB (RM4,099). Penulis tidak dapat elak membuat perbandingan kerana kedua-dua model tersebut juga merupakan fon flagship.
Jika anda tidak gemar fon yang mempunyai skrin berlengkung dan kekurangan headphone jack, mungkin fon ini tidak sesuai untuk anda. Selain daripada dua kelemahan tersebut, ciri-ciri fon ini kesemuanya sangat bagus.
Kepada anda yang tidak yakin pada ColorOS atau pernah mengalami kesusahan dalam menggunakan OS tersebut, penulis berani mengesyorkan ColorOS versi terbaru yang terdapat di OPPO Find X2 Pro jauh lebih baik dan layak diberi peluang kedua.
Sebagai seorang yang tidak kisah tentang populariti jenama, penulis rasa amat puas hati dengan fon ini. Kualiti bateri dan rakaman video fon ini boleh dikatakan setanding atau lebih baik daripada kebanyakan fon flagship yang lebih mahal daripadanya.

Kelebihan

Pengecasan pantas yang tidak dapat ditandingi fon lain.
Sangat berkuasa, boleh main semua permainan mudah alih pada tetapan tertinggi.
Kualiti rakaman video setanding kamera yang digunakan jurugambar profesional.

Kelemahan

Skrin lengkung yang sedikit menyusahkan.
Tiada headphone jack.
Harga yang agak mahal.


Unit review disediakan oleh OPPO Malaysia.
Antara semua kategori telefon pintar, kategori midrange atau pertengahan semestinya paling populak tidak kira di mana-mana negara. Kategori ini mempunyai banyak produk yang mempunyai ciri-ciri setanding produk yang lebih mahal tetapi dijual pada harga yang lebih berpatutan.
OPPO Reno 3 Pro yang dilancarkan baru-baru ini merupakan peranti midrange yang agak menarik. Ia mempunyai beberapa ciri hebat seperti skrin Super AMOLED dan dua kamera hadapan. MyGameOn berpeluang mencuba produk ini selama sebulan dan ini adalah ulasan kami mengenainya.
Sebelum kita memulakan review ini, mari kita lihat senarai penuh spesifikasi telefon pintar ini:

OS: ColorOS 7, berdasarkan Android 10
CPU: MediaTek Helio P95
GPU: PowerVR GM9446
RAM: 8GB
Storan dalaman: 256GB
Bateri: 4,025mAh dengan pengecasan pantas VOOC Flash Charge 4.0 (30W)
Harga: RM2,399

Skrin bertaraf flagship

Pada pendapat penulis, skrin yang hebat tidak perlu mencecah tahap resolusi QHD. Resolusi FHD dan FHD+ pun sudah cukup untuk penggunaan yang sangat memuaskan. OPPO Reno 3 Pro mempunyai skrin super AMOLED FHD+ (2400 x 1080) yang boleh dikatakan antara yang terbaik pernah penulis guna.
Pada tetapan kecerahan penuh, paparan ini dapat digunakan di bawah matahari dengan jelas. Penghasilan warna juga menonjolkan kualiti yang tinggi apabila menonton video di YouTube dan Netflix. Jangan risau, fon ini mempunyai kebolehan untuk memaparkan kandungan Netflix pada kualiti HD penuh.
Walaupun fon ini tidak mempunyai tetapan untuk mengubah kadar segar semula dan ia hanya kekal pada kadar 60Hz, ia merupakan tetapan yang sesuai kerana kebanyakan permainan video mudah alih memang dipaparkan pada kadar 60Hz.
Seperti kebanyakan telefon pintar OPPO, OPPO Reno 3 Pro hanya mempunyai satu pembesar suara di bahagian bawah. Untuk kebanyakan penggunaan, ia sudah memadai tetapi untuk permainan video, pengalaman yang memuaskan hanya boleh didapati dengan memakai fon telinga.
Tiada masalah digunakan untuk gaming

Jika anda gemar bermain PlayerUnknown’s Battlegrounds (PUBG) Mobile, Mobile Legends: Bang Bang, dan permainan popular lain, OPPO Reno 3 Pro dapat menangani kesemuanya dengan baik.
Dalam pengalaman bermain dua permainan di atas dan permainan lain seperti Call of Duty (COD): Mobile, Forza Street, dan Asphalt 9: Legends, penulis langsung tidak menemui apa-apa masalah grafik dan kesemuanya dapat dimain pada kadar segar semula tinggi (60Hz).
Dengan adanya bateri berkapasiti 4,025 mAh bersama teknologi pengecasan pantas, permainan tempoh lama juga tidak menjadi masalah. Fon ini dapat dicas daripada 2% sehingga 100% dalam masa lebih kurang satu jam sahaja.
Enam kamera, hampir kesemuanya mantap

OPPO Reno 3 Pro mempunya empat kamera belakang dan dua kamera hadapan. Di bahagian belakang, empat kamera tersebut adalah kamera utama 48MP, kamera telefoto 13MP, kamera ultrawide, dan pengesan kedalaman 2MP. Di bahagian hadapan pula, ia mempunyai kamera utama 44MP dan pengesan kedalaman 2MP.
Pendek kata, prestasi kamera fon ini amat memuaskan. Gambar akan nampak sedikit kabur semasa diambil melalui aplikasi kamera tetapi setelah diambil, nampaknya terdapat sebuah proses yang membuatkan hasil tangkapan tersebut menjadi lebih jelas.

Seperti yang ditunjukkan dalam contoh-contoh gambar dalam ulasan ini, foto yang diambil menggunakan kamera utama OPPO Reno 3 Pro nampak jelas dan mempunyai warna yang cerah dan cantik.
Kamera hadapan pula menghasilkan gambar selfie dan potret yang memuaskan. Prestasi kamera hadapan fon ini boleh dikatakan setanding dengan beberapa fon yang lebih mahal harganya.

Dari segi kualiti rakaman video pula, fon ini mampu rakam sehingga resolusi 4K pada kadar 30fps. Fungsi pengstabilan juga dimasukkan dan mengorbankan kualiti gambar sedikit demi mengstabilkan rakaman video. Apa-apa pun, ia memaparkan rakaman video pada tahap yang memuaskan.
Peranti midrange paling berbaloi daripada OPPO

Pada pendapat penulis, OPPO Reno 3 Pro merupakan antara peranti midrange yang paling bagus pada waktu ini. Ia mempunyai skrin yang hebat, kehidupan bateri memuaskan, kuasa pemprosesan dan grafik yang mencukupi untuk gaming, dan kesemua kameranya menghasilkan gambar yang jelas.
Selain itu, fon ini juga mempunyai storan yang agak besar iaitu 256GB beserta dengan RAM 8GB. Dengan ciri-ciri sebegini, fon ini dengan mudahnya boleh bertahan selama sekurang-kurangnya tiga tahun tanpa anda perlu menukar fon.
Pada harga RM2,399, penulis berasa ia merupakan sebuah pembelian yang berbaloi jika anda sedang mencari peranti midrange. Anda boleh membeli fon ini secara dalam talian melalui laman rasmi Shopee OPPO.
Kelebihan:

Skrin SUPER AMOLED FHD+ sangat jelas dan cantik.
Kehidupan bateri yang tahan lama beserta fungsi pengecasan pantas yang baik.
Boleh main hampir semua permainan video mudah alih pada tetapan tinggi.
Kamera belakang dan hadapan menghasilkan gambar berkualiti tinggi.

Kelemahan:

Hanya satu pembesar suara, mudah dihalang dengan tangan ketika menonton video dan gaming.
Kualiti rakaman video yang biasa-biasa sahaja.
Sedikit mahal berbanding peranti midrange lain seperti Samsung Galaxy A71.